Šéf JP Morgan označil bitcoin za podvod

Hodnota bitcoinu sa od decembra 2016 štvornásobne zvýšila.

NEW YORK. Generálny riaditeľ najväčšej americkej banky JPMorgan Jamie Dimon podrobil ostrej kritike kybernetickú menu bitcoin a označil ju za podvod. Predpovedal, že kupci tejto meny v budúcnosti utrpia rozsiahle straty. Informuje o tom list Financial Times. "Táto mena nebude fungovať," vyhlásil Dimon na investičnej konferencii v New Yorku. "Ak by sme mali bankára, ktorý by obchodoval s menou bitcoin, v tom momente sekundy by sme ho prepustili, a to z dvoch dôvodov - je to proti našim pravidlám a je to hlúposť." Hodnota bitcoinu sa od decembra 2016 štvornásobne zvýšila a dostala sa na hodnotu 4100 dolárov. (približne 3435 euro). Na konci roku 2015 sa bitcoiny predávali za menej ako 250 dolárov (209 euro). Bitcoin vznikol v roku 2009 ako alternatíva oficiálnych mien a v priebehu rokov sa dostal medzi popredné svetové meny. Vytvára ju sieť počítačov so špecializovaným softvérom naprogramovaným tak, aby uvoľnil nové virtuálne mince stabilným a postupne klesajúcim tempom. Keďže nie je pod kontrolou žiadnej centrálnej banky a dá sa jednoducho presúvať, tak sa hodí obchodníkom, ktorí sa snažia ukryť svoj kapitál pred kontrolami úradov.


Danko prekvapil europoslancov, skúša dôveryhodnosť Slovenska

Prezident Kiska hovoril o ruskej propagande a Danko označil Rusko za garanta bezpečnosti.

BRATISLAVA. Slovenskí europoslanci vítajú prejav prezidenta Andreja Kisku v pléne Európskeho parlamentu. Zároveň ich prekvapil prejav predsedu NR SR Andreja Danka v pléne ruskej štátnej Dumy. Tvrdia to slovenskí europoslanci Eduard Kukan, Miroslav Mikolášik, Anna Záborská a Ivan Štefanec (EPP) a Richard Sulík, Branislav Škripek a Jana Žitňanská (ECR). Spoločné vyhlásenie europoslancov poskytol vedúci slovenskej delegácie pri EPP Ivan Štefanec. Tvrdia v ňom, že ako poslanci EP sa snažia prácou a postojmi podporovať víziu Slovenska ako modernej európskej krajiny. "Naša krajina ale neexistuje v medzinárodnom a bezpečnostnom vákuu. Môžeme mať a máme rôzne pohľady na politickú správu vecí verejných, no musíme mať jasnú predstavu o tom, kto sú naši spojenci a kto v medzinárodnom prostredí usiluje o bezpečnosť a lepší život našich občanov," píše sa v stanovisku. "Prekvapil nás preto prejav, ktorý v čase vystúpenia prezidenta Kisku v pléne Európskeho parlamentu predniesol predseda NR SR Andrej Danko na pôde Štátnej Dumy Ruskej federácie. Takéto vystúpenia, žiaľ, nerobia zo Slovenska dôveryhodného člena európskeho spoločenstva," píšu ďalej zástupcovia Slovenska v europarlamente. Takéto vystúpenia, žiaľ, nerobia zo Slovenska dôveryhodného člena európskeho spoločenstva. "Chápeme vôľu niektorých občanov vidieť v Rusku kultúrneho partnera na dialóg a podporujeme spoločnú komunikáciu. Táto ale musí jasne reflektovať naše bezpečnostné záujmy a demokratické európske hodnoty," píšu ďalej Kukan, Mikolášik, Záborská, Štefanec, Sulík, Škripek a Žitňanská. "Máme tiež na zreteli porušovanie základných noriem medzinárodného práva v prípade nášho suseda Ukrajiny a jej územnej celistvosti. Európska a euroatlantická hodnotová príslušnosť nie je samozrejmosťou, je naším záujmom, ku ktorému sa potrebujeme živo hlásiť," uviedli v stanovisku europoslanci. Je preto podľa nich nezodpovedné, ak jeden z našich najvyšších ústavných činiteľov po tom, ako sa k tejto orientácii doma prihlási, koná v zahraničí v priamom rozpore s oficiálnymi postojmi Slovenskej republiky. "Tak, ako prezident Slovenskej republiky, aj my varujeme pred dvojakým jazykom, ktorým niektorí politici hovoria iné doma, iné na pôde európskych inštitúcií a iné napríklad v Moskve. Tento prístup podkopáva dôveru občanov k politikom a našich partnerov v dobré meno Slovenskej republiky," uzavreli poslanci EP. Andrej Kiska dnes počas jednodňovej návštevy Štrasburgu vystúpil v pléne Európskeho parlamentu. Po Rudolfovi Schusterovi tak bol druhým slovenským prezidentom, pričom Schuster v EP vystúpil ešte pred vstupom Slovenska do EÚ. Okrem iného Kiska vo svojom prejave hovoril aj o propagande. EÚ musí podľa neho aktívnejšie bojovať proti ruskej propagande a informačnej vojne. “Bolo by hanbou, keby európsky projekt zlyhal pre našu neschopnosť zastaviť šírenie lží a falošných správ,” vyhlásil. Kiska v tejto súvislosti ocenil rezolúciu Európskeho parlamentu o ruskej propagande ako prvý krok na riešenie tohto problému.   Andrej Danko zase hovoril o rozvíjaní slovanského sveta a o tom, že bez silného Ruska nie je vo svete možný mier, keďže Rusko je garantom bezpečnosti. K prejavom ústavných činiteľov sa vyjadril aj minister zahraničných vecí Miroslav Lajčák. Ešte pred tým, ako prejavy odzneli, uviedol, že dúfa, že vystúpenia nepôjdu každé v inom smere, keďže by to nebolo dobré pre Slovensko.


Na diaľnici medzi Bratislavou a Sencom sa tvorili kolóny

Dôvodom bol defekt kamióna a nehoda pri Chorvátskom Grobe.

BRATISLAVA. Na diaľnici D1 sa v smere z Bratislavy tvorili kolóny, ktoré siahali po Prístavný most. Podľa dopravného spravodajstva RTVS Zelená vlna bolo zdržanie v kolóne na viac ako hodinu. Vodiči nahlásili v aplikácii Waze nehodu na 16. kilometri, za nadjazdom medzi Bernolákovom a Chorvátskym Grobom. Kolóna sa dala obísť po starej ceste na Senec. S hustou premávkou treba stále počítať na obchvate v smere do Trnavy a v okolí križovatky Zlaté piesky.


Jordánsko podporilo nezávislosť pre Palestínu

Jordánsky kráľ podporuje riešenie nezávislý palestínsky štát a jeho spoluprácu s Izraelom.

AMMÁN. Jordánsko v stredu podporilo riešenie izraelsko-palestínskeho konfliktu, ktoré spočíva v existencii dvoch štátov. Dostalo sa tak do rozporu s USA, ktoré sa snažia zmobilizovať podporu arabského sveta pre mierovú konferenciu. Tá sa bude konať v júni v Bahrajne. V stredu o tom informovala agentúra AP. Poradcovia amerického prezidenta Donalda Trumpa Jared Kushner a Jason Greenblatt sa stretli Jordánskym kráľom Abdalláhom. Jordánska tlačová agentúra Petra napísala, že strany "rokovali o regionálnom rozvoji, predovšetkým o snahe vyriešiť izraelsko-palestínsky konflikt". Jordánsky kráľ zopakoval, že podporuje riešenie spočívajúce v tom, že nezávislý palestínsky štát by koexistoval s Izraelom. Greenblatt na Twitteri napísal, že stretnutie bolo konštruktívne, a že sa hovorilo o snahe americkej administratívy pomôcť Izraelu a Palestínčanom dosiahnuť svetlejšiu budúcnosť. Jordánsko, ktoré je kľúčovým spojencom USA, sa ešte nevyjadrilo, či sa zúčastní na mierovej konferencie v Bahrajne. Palestínčania už oznámili, že sa summitu nezúčastnia a odmietla mierový plán Trumpovho kabinetu. Podľa Kushnera sa summit bude zameriavať na ekonomické základy mieru medzi Izraelom a Palestínou. Nemá zahŕňať kľúčové politické problémy, ktorým je aj palestínska štátnosť.


Herne v hoteloch a nákupných centrách by boli kompromis, tvrdí Asociácia hier

V Bratislave je v súčasnosti podľa primátora Bratislavy Iva Nesrovnala približne tristo herní.

BRATISLAVA. Ak by v hlavnom meste SR Bratislave nezrušili herne v hoteloch a nákupných centrách, ostalo by ich v meste približne osemdesiat a podľa Asociácie zábavy a hier a Asociácie prevádzkovateľov videohier (APV) by to bol kompromis . Prevádzkovatelia tiež mestskému parlamentu pripomínajú, že samospráve pribudli kompetencie na regulovanie prevádzok a nemusia toto podnikanie zakázať plošne. Rozhodnúť môžu o tom, v akých typoch budov herne zakážu. Asociácia tak na tlačovej konferencii v herni v bratislavskom nákupnom centre reagovala na návrh všeobecne záväzného nariadenia (VZN), ktoré ustanovuje, že na celom území Bratislavy nemožno umiestniť herňu v hoteloch, moteloch, penziónoch, budovách pre obchod a služby, pre kultúru a na verejnú zábavu. Herne tiež nemôžu byť v bytových domoch. V Bratislave je v súčasnosti podľa primátora Bratislavy Iva Nesrovnala približne tristo herní, ak poslanci o týždeň schvália návrh VZN, všetky z mesta postupne zmiznú. O návrhu všeobecne záväzného nariadenia budú poslanci rozhodovať na najbližšom zasadnutí mestského zastupiteľstva, ktoré bude 16. februára. Ak by VZN začalo v meste platiť, APV sa chce obrátiť na súd, v prípade ponechania herní v hoteloch a nákupných centrách by však súdny spor zvážili. „S mestom sa súdiť nepotrebujeme, bol by to pre nás kompromis a mohli by sme to označiť za reguláciu. Prijali by sme to férovo. Hazard podlieha vývoju a tento trh už nikdy nebude taký, aký bol, sme s tým zmierení,“ poznamenala hovorkyňa APV Dominika Lukáčová. VZN musí schváliť zastupiteľstvo dvojtretinovou väčšinou. "Ak ho poslanci schvália, postup bude taký, že vydané povolenia na prevádzkovanie hazardných hier budú platiť do konca roka a nové prestaneme vydávať," pripomenul Nesrovnal. Licencie sa vydávajú na jeden rok. Návrh všeobecne záväzného nariadenia o zákaze hazardu v Bratislave medzi členmi Mestskej rady hlavného mesta SR Bratislavy minulý týždeň prešiel jednomyseľne, bez diskusie, a tak, ako ho navrhli. Ako vo štvrtok na tlačovej konferencii povedal Ján Svodoba zo Zväzu cestovného ruchu SR, absolútny zákaz hazardu bude mať dopad na hotelierov či reštauračné služby, pretože kasína alebo väčšie herne sú s nimi spojené. „Predpokladajú stratu asi päťsto pracovných miest. Nie sú to len krupiéri a čašníci, ale aj prevádzkovatelia, dodávatelia, ekonómovia, technici a upratovacie služby,“ spomenul Svoboda. Mesto by po zatvorení všetkých prevádzok prišlo tiež o približne tri milióny eur ročne zo svojho rozpočtu. Primátor hlavného mesta SR Bratislavy Ivo Nesrovnal dnes uviedol, že zákonný rámec pre úpravu podnikania stanovuje NR SR. "Mesto v procese prípravy VZN o zákaze hazardu postupuje striktne podľa zákona. Keď už je reč o osobnej zodpovednosti, tak by som sa chcel opýtať predstaviteľov Asociácie zábavy a hier, či preberú osobnú, hmotnú a majetkovú zodpovednosť za škody, ktoré spôsobuje hazard,“ reagoval primátor na stanovisko asociácie, ktorá ho vyzvala, aby v súvislosti so zrušením herní prebral osobnú zodpovednosť. Pre zrušenie hazardu v Bratislave vyzbieral petičný výbor 136 139 podpisov Bratislavčanov na 8 018 hárkoch. Všetky podpisy na hárkoch z odovzdanej petície proti hazardu v hlavnom meste SR Bratislave skontrolovali, platných je 98 118 podpisov. Cieľom petície, ktorú spustilo hlavné mesto spolu s bratislavskými mestskými časťami, je zakázať hazardné hry na území Bratislavy a dosiahnuť, aby si mohli samosprávy regulovať hazard na svojom území. Petíciu v januári prijali bratislavskí mestskí poslanci na mimoriadnom zasadnutí mestského zastupiteľstva. Zákonodarcovia v novembri schválili novelu zákona o hazardných hrách. Podľa tejto novely bude na zakázanie hazardu v Bratislave a v Košiciach postačovať petícia, pod ktorú sa podpíše pätnásť percent dospelých obyvateľov mesta. V iných mestách a obciach bude potrebných pod zákaz hazardu tridsať percent podpisov plnoletých občanov. Pôvodne však na to, aby bola petícia úspešná, samosprávy potrebovali vyzbierať aspoň 106-tisíc podpisov od oprávnených voličov.


Severná Kórea obvinila Spojené štáty z neplnenia záväzkov zo summitu Trump-Kim

Vyhlásenie zverejnili deň pred prvým výročím schôdzky.

SOUL. Severná Kórea vyzvala v utorok Spojené štáty, aby ukončili svoju "nepriateľskú" a "arogantnú" politiku voči Pchjongjangu. Zároveň obvinila Washington z neplnenia záväzkov dohodnutých pred rokom na historicky prvom summite lídrov oboch krajín v Singapure, informovala agentúra AP. Toto vyhlásenie bolo zverejnené deň pred prvým výročím schôdzky amerického prezidenta Donalda Trumpa so severokórejským vodcom Kim Čong-unom v Singapure, ktorá sa konala 12. júna 2018. Spoločná deklarácia zo singapurského summitu, v ktorej sa obaja štátnici zaviazali k odstráneniu jadrových zbraní z Kórejského polostrova, je už takmer "mŕtvym dokumentom", uvádza sa v utorkovom vyjadrení severokórejskej štátnej tlačovej agentúry KCNA. Podľa nej ide o dôsledok neplnenia dohodnutých záväzkov zo strany Washingtonu. "Trpezlivosť KĽDR má svoje hranice. Je čas, aby Spojené štáty ukončili svoju nepriateľskú politiku," uvádza sa v citovanom vyhlásení. V spoločnej deklarácii zo summitu v Singapure sa Trump a Kim zaviazali, že sa budú spoločne usilovať o "úplnú denuklearizáciu" Kórejského polostrova. Tento ambiciózny prísľub bol však formulovaný len veľmi všeobecne a obe krajiny sa stále nemôžu zhodnúť na tom, akými konkrétnymi krokmi ho dosiahnuť. Druhý summit Trump-Kim sa konal 27. a 28. februára 2019 vo vietnamskom Hanoji, skončil sa však predčasne a bez dohody. Obaja lídri sa nedokázali dohodnúť na tom, aké kroky by mala KĽDR prijať výmenou za zmiernenie amerických sankcií. Každý pritom pripísal zodpovednosť za neúspech summitu druhej strane. Juhokórejský prezident Mun Če-in, ktorý zohral dôležitú úlohu pri sprostredkovaní signapurského summitu, v pondelok uviedol, že Trump a Kim Čong-un si stále navzájom dôverujú a sú ochotní viesť dialóg. Podľa Muna v súčasnosti prebiehajú rozhovory o uskutočnení tretieho americko-severokórejského summitu.


Gombos zdolal nasadeného hráča, Lacko prehral už v prvom kole

Dvojhra - 1. kolo: Andrej Rubľov (Rus.) - Lukáš Lacko (SR-5) 6:7 (9), 6:4, 6:3 Norbert Gombos (SR) - Radu Albot (Mold.-6) 7:6 (1), 6:2 ORLÉANS. Slovenský tenista Lukáš Lacko nasadený ako piaty prehral za 137 minút 7:6 (9), 4:6, 3:6 s ruským lucky loserom z kvalifikácie Andrejom Rubľovom v utorňajšom zápase prvého kola dvojhry na turnaji ATP Challenger Tour vo francúzskom Orléanse (dotácia 106 500 eur, tvrdý povrch Resitenn v hale). Darilo sa však druhému slovenskému zástupcovi na turnaji. Norbert Gombos zdolal šiesteho nasadeného Albota z Moldavska.


Hokejisti Bratislava Capitals ostávajú bez prehry, poradili si so Žilinou

Bratislavčania absolvovali úspešnú premiéru pred domácimi fanúšikmi.

BRATISLAVA. Hokejisti tímu Bratislava Capitals majú za sebou úspešnú premiéru pred domácimi fanúšikmi. V pondelňajšom zápase tretieho kola zdolali hráčov Žiliny 3:1 a tabuľku druhej najvyššej súťaže vedú s plným počtom bodov. Diváci na Zimnom štadióne Ondreja Nepelu čakali na prvý gól až do 33. minúty, keď svoj druhý gól v sezóne zaznamenal Tibor Varga. V druhej časti pridali Bratislavčania ešte jeden presný zásah, keď brankára Jakuba Lackoviča prekonal 21-ročný útočník Filip Vašaš. Žilinčania vykresali iskričku nádeje gólom Dominika Reháka na začiatku tretej časti, ale konečnú podobu výsledku dal v 48. minúte nitriansky rodák Marek Slovák. Bratislava Capitals - MsHK DOXXbet Žilina 3:1 (0:0, 2:0, 1:1) Góly: 33. T. Varga, 39. Vašaš, 48. M. Slovák - 44. Dominik Rehák


V Maďarsku začal platiť kritizovaný zákon o mimovládkach, Amnesty sa búri

Amnesty International funguje všade podľa platných noriem. Po roku 1990 bude terajší zákon v Maďarsku prvým, ktorý vedome odmietneme, uviedla Amnesty.

BUDAPEŠŤ. Maďarský zákon regulujúci činnosť mimovládnych organizácií (MVO) financovaných zo zahraničia, ktorý bol prijatý 13. júna a vyvolal ostrú kritiku doma i v zahraničí, vstúpil v utorok do platnosti. Ľavicový denník Népszava v tejto súvislosti v utorok napísal, že ľudskoprávna organizácia Amnesty International avizovala, že nariadenia nového zákona nemieni plniť a odmieta sa zaregistrovať ako organizácia financovaná zo zahraničia. V zmysle pondelňajšieho rozhodnutia mimoriadneho valného zhromaždenia sa tak Amnesty pripája k bojkotu, ktorý vyhlásila Spoločnosť za občianske slobody (TASZ) hneď po schválení zákona v parlamente. Následne sa k nej pridal aj Maďarský helsinský výbor. Tieto organizácie avizovali, že voči novému zákonu využijú občiansku neposlušnosť. "Amnesty International funguje na celom svete podľa platných právnych noriem. Po roku 1990 bude terajší zákon v Maďarsku prvým, ktorého dodržanie vedome odmietneme," uviedla Amnesty, ktorá sa domnieva, maďarská vláda prekročila isté hranice a nenechala inú možnosť, len formu občianskej neposlušnosti. Maďarský zákon o MVO, ktorý vyvolal vlnu ostrej kritiky doma i v zahraničí, ovplyvní činnosť mimovládnych organizácií, ktoré dostávajú ročne zo zahraničia viac než 7,2 milióna forintov (23.300 eur). Túto skutočnosť budú podľa novej právnej normy musieť oficiálne oznamovať maďarským súdnym orgánom a uvádzať ju aj vo svojich internetových a tlačených publikáciách. Mimovládne organizácie budú tiež povinné zverejňovať mená všetkých zahraničných sponzorov, ktorí im venujú viac než 1600 eur ročne.


Súčasný prezident Kene vo voľbách vedie, opozícia namieta

Protikandidát prezidenta Uhuru Kenyattu označil voľby za fiktívne a napadnuté hackermi.

NAIROBI. Úradujúci kenský prezident Uhuru Kenyatta vedie v predbežných výsledkoch volieb, v ktorých sa v utorok uchádzal o nové funkčné obdobie, pričom bol jeho hlavným vyzývateľom opozičný politik Raila Odinga. Necelých 20 miliónov zaregistrovaných voličov rozhodovalo v Keni o budúcom prezidentovi, ale aj o novom zložení parlamentu a obsadení ďalších významných postov. stredná volebná komisia po zrátaní hlasov z takmer štvrtiny volebných miestností uviedla, že Kenyatta víťazí nad Odingom v pomere 55,4 ku 43,9 percenta. Kenská opozícia odmietla uznať oficiálne výsledky prezidentských volieb, podľa ktorých zvíťazil Uhuru Kenyatta. Protikandidát Raila Odinga označil výsledky volieb za sfalšované, informovala televízia Sky News. Odinga prehral súboj s Kenyattom aj v predchádzajúcich voľbách v roku 2013. Výsledky neúspešne napadol na súde. Opozícia podľa Odingu robí vlastné paralelné sčítavanie hlasov, ktoré údajne naznačuje jasnú Kenyattovu porážku. Do databázy volebnej komisie vraj prenikli hackeri s cieľom narušiť demokratický volebný proces. Na oznámenie konečných výsledkov je podľa zákona týždenná lehota, agentúra AP však s odvolaním sa na analytikov predpovedá, že sa tak stane oveľa skôr, a to v priebehu jedného alebo dvoch dní. Kenyatta, 55-ročný syn prvého prezidenta Kene po vyhlásení nezávislosti od britskej koloniálnej vlády, sľuboval v kampani veľké projekty v oblasti infraštruktúry, pričom mnohé by podporila Čína. Navyše poukazoval na silný ekonomický rast v krajine počas svojho pôsobenia vo funkcii. Odinga (72), takisto syn vodcu v boji za nezávislosť, vystupoval ako zástanca chudobných a tvrdý kritik hlboko zakorenenej korupcie.


Tri finále v jeden deň sú podľa Montaglianiho výsledkom administratívnej chyby

FIFA argumentovala, že stanovenie dátumu bolo výsledkom podrobnej konzultácie.

CHICAGO. Prezident Futbalovej konfederácie Severnej a Strednej Ameriky a Karibiku (CONCACAF) Victor Montagliani uviedol, že pri určovaní dátumu finále Gold Cupu prišlo k administratívnej chybe. Odmietol tvrdenie Medzinárodnej futbalovej federácie (FIFA), že CONCACAF úmyselne naplánovala vyvrcholenie turnaja na rovnaký deň ako finále majstrovstiev sveta žien a juhoamerického turnaja Copa America. FIFA argumentovala, že stanovenie dátumu bolo výsledkom podrobnej konzultácie, na ktorej sa zúčastnili všetci zainteresovaní funkcionári. "V prvom rade musím povedať, že nedeľňajšie duely sa odohrajú v stanovenom termíne bez ohľadu na to, či s vyjadreniami FIFA súhlasím, alebo nie. V každom prípade však hovorím pravdu. Stala sa chyba, ktorá sa stať nemala, a verím, že v budúcnosti sa už opakovať nebude," povedal Montagliani pre agentúru AP. Program odštartuje v nedeľu o 17.00 h finálovým duelom majstrovstiev sveta žien medzi USA a Holandskom v Lyone, o 22.00 SELČ nastúpia vo finále Copa America domáci Brazílčania v Riu de Janeiro proti Peru a v noci na pondelok o 3.00 SELČ sa v Chicagu o triumf na Gold Cupe pobijú usporiadateľské USA s Mexikom.


Žiadne veľké oslavy. KĽDR si pripomína výročie vzniku kladením vencov

Severokórejčania si pripomenuli 69. výročie založenia krajiny.

PCHJONGJANG. Severokórejčania si v sobotu bežným spôsobom pripomenuli 69. výročie založenia svojho štátu, keď kládli kvety a klaňali sa pred sochami a portrétmi bývalých vodcov komunistickej krajiny. Svet však oslavy sledoval starostlivo, keďže sa objavili špekulácie o ďalšej raketovej skúške, pripomína agentúra AP. Vláda Južnej Kórey sa totiž predtým nechala počuť, že jej severný sused môže výročie osláviť svojím tretím testom medzikontinentálnej balistickej rakety. Avšak do dnešného popoludnia nedošlo k zaznamenaniu testov žiadnych zbraní zo strany Severnej Kórey. Obyvatelia Pchjongjangu tradične preukazovali svoju oddanosť pred podobizňami niekdajších vodcov Kim Ir-sena a Kim Čong-ila, ktorý je otcom súčasného lídra Kim Čong-una. Severná Kórea si často pripomína významné výročia mohutnými verejnými oslavami a predvádza svoje vojenské spôsobilosti. Minulý rok pri tomto septembrovom výročí uskutočnila jadrový test. Spojené štáty v noci na sobotu požiadali, aby Bezpečnostná rada OSN v pondelok hlasovala o rezolúcii, ktorá by uvalila doteraz najtvrdšie sankcie voči Pchjongjangu. Viacerí diplomati uviedli, že požiadavka USA o urýchlené hlasovanie má za cieľ vyvinúť maximálny tlak na Čínu a odráža narastajúce obavy Washingtonu po najnovšom severokórejskom jadrovom teste, ktorý lídri KĽDR označili za skúšku vodíkovej bomby, a po nedávnom prelete balistickej strely ponad Japonsko. Nové sankcie voči Severnej Kórei obsahujú ropné embargo, zákaz vývozu textilu a najímania severokórejských pracovníkov do zahraničia a zmrazenie majetku vodcu Kim Čong-una. Taktiež navrhujú zakázať Kimovi cestovať do zahraničia.


Pri útoku na vojenskú základňu v Burkina Faso zahynulo najmenej 24 osôb

Išlo o dosiaľ najkrvavejší útok voči armáde.

OUAGADOUGOU. Na 24 mŕtvych stúpol počet obetí útoku na vojenskú základňu, ku ktorému došlo v pondelok v severnej časti afrického štátu Burkina Faso. Informovala o tom v utorok agentúra AFP s odvolaním sa na vyhlásenie tamojšej armády. Pri útoku v oblasti Koutougou v provincii Soum bolo podľa armády zranených aj sedem ďalších ľudí, zatiaľ čo päť osôb je dosiaľ nezvestných. Prvotná pondelňajšia správa armády hovorila o "vyše desiatich" mŕtvych vojakoch, pripomína AFP. Agentúra uvádza, že išlo o dosiaľ najkrvavejší útok voči armáde v tejto vnútrozemskej africkej krajine. Podľa zdroja z prostredia bezpečnostných síl, ktorý si neželal byť menovaný, spáchalo útok "niekoľko desiatok teroristov", ktorí sa k vojenskej základni priviezli na motorkách a pick-upoch. "Nepochybne išlo o útok, ktorý bol dobre pripravený a koordinovalo ho viacero teroristických skupín," uviedol zdroj. Dodal, že ozbrojenci strieľali z ťažkých zbraní. K pondelňajšiemu útoku došlo len štyri dni po tom, ako ozbrojení muži, pravdepodobne džihádisti, vtrhli v noci na piatok do dediny na nepokojnom severe, zabili 15 ľudí a vyplienili a podpálili obchody. Doterajší najhorší útok islamských militantov proti armáde Burkiny Faso si vyžiadal 12 mŕtvych vojakov v oblasti Nassoumbou, takisto v provincii Soum, a došlo k nemu v decembri 2016. Chudobná Burkina Faso bojuje posledné štyri roky so silnejúcou vlnou džihádistického násilia, ktoré sa začalo na severe krajiny, ale neskôr sa rozšírilo aj na východ, do blízkosti hraníc s Togom a Beninom. Väčšinu útokov v tejto bývalej francúzskej kolónii pripisujú skupine Ansárul Islám, ktorá sa objavila v decembri 2016 neďaleko hraníc s Mali, a tiež Skupine na podporu islamu a moslimov (Džamáat Nasrat al-Islám wa l-Muslimín), ktorá prisahala vernosť organizácii al-Káida v islamskom Maghribe. Tieto skupiny sú údajne zodpovedné za približne 500 mŕtvych od roku 2015. Na hlavné mesto Burkiny Faso, Ouagadougou, zaútočili trikrát.


SaS kritizuje Dankove argumenty v kauze otváranie listov

Predseda parlamentu porušil listové tajomstvo, poukázal na terorizmus.

BRATISLAVA. Predseda Národnej rady SR Andrej Danko zavádza verejnosť v súvislosti s minuloročnou kauzou otvárania listov poslancom v parlamente. Tvrdí to opozičná SaS. Reaguje na Dankove vyjadrenia po odsúdení Štefana K., ktorý rozposielal obálky s ameríciom, na doživotie. "Odsúdenie Štefana K. na doživotie v žiadnom prípade nezbavuje predsedu parlamentu Andreja Danka a jeho kancelára Daniela Guspana zodpovednosti za porušenie listového tajomstva," uvádza SaS. Podľa podpredsedníčky parlamentu Lucie Ďuriš Nicholsonovej Danko "hrubo zavádza verejnosť, ak dnes zase hádže špinu na opozíciu, ktorá na nezákonný stav upozornila". Predsedníčka klubu Natália Blahová zdôraznila, že ak existovalo dôvodné podozrenie z kontaminácie pošty, obálky sa mali otvárať s vedomím poslancov a v ich prítomnosti. To sa však nestalo a vznikol spor. Podľa SaS ani v záujme bezpečnosti nemôžu štátne orgány porušovať listové tajomstvo, keď existuje možnosť skontrolovať obsah poštových obálok a balíkov legálne. "V opačnom prípade sa dostaneme do situácie, keď štátne orgány budú ochranu bezpečnosti zneužívať proti právam a slobodám občanov, čo je cesta k totalitnému štátu," dodáva SaS. Národná rada uvítala rozhodnutie Špecializovaného trestného súdu (ŠTS) v Pezinku, ktorý v pondelok (9.7.) odsúdil Štefana K. z Popradu na doživotie. Podľa predsedu parlamentu Andreja Danka tak mala kontrola pošty opodstatnenie. Špecializovaný trestný súd v pondelok odsúdil Štefana K. za obzvlášť závažný zločin terorizmu a niektoré formy účasti na terorizme a za nedovolenú výrobu a držanie jadrových materiálov a rádioaktívnych látok. Danko podľa svojho hovorcu Tomáša Kostelníka dúfa, že "po tomto rozsudku konečne každý verí, prečo sa muselo pred rokom pristúpiť k toľko kritizovanej kontrole pošty". Šéf Naárodnej rady SR vyzval opozíciu na ospravedlnenie sa zamestnancom parlamentu. Listová kauza prepukla vlani v apríli, podľa opozície mal Danko prikázať zamestnancom parlamentnej podateľne, aby otvárali listy adresované poslancom v prípade, že ich posiela anonym alebo fyzická osoba. Ak v liste našli vulgarizmy či dehonestujúci obsah, korešpondenciu nemali poslancovi odovzdať, ale tri mesiace ju archivovať a potom skartovať. Kancelária aj Danko obvinenia z porušovania listového tajomstva odmietli. Kancelária sa odvolávala na bezpečnostné opatrenia a odporúčania ministerstva vnútra. Danko vyhlásil, že nikdy nekázal pracovníkom parlamentu čítať listy adresované poslancom a ani on sám žiadne z nich nečítal.


Autonehodu na Sibíri neprežilo desať ľudí

Terénne auto sa prevrátilo pri pokuse prebrodiť rieku.

MOSKVA. Desať ľudí zahynulo pri nehode, ku ktorej došlo v piatok v ruskej Tuvianskej republike, kde sa pri pokuse o prebrodenie odľahlej sibírskej rieky prevrátilo terénne vozidlo. Medzi obeťami bolo aj šesť detí, informuje agentúra AFP. Podľa miestnych médií sa pri nehode utopili členovia dvoch rodín, ktorí tvorili posádku vozidla. "Desať ľudí zahynulo, keď sa vo svojom (automobile) UAZ-469 pokúsili prebrodiť rieku Šui," uviedol na Facebooku predseda vlády Tuvianskej republiky Šolban Kara-ool. Vyšetrovací výbor Ruskej federácie uviedol, že v súvislosti s nehodou začal vyšetrovanie možného porušenia pravidiel bezpečnosti cestnej premávky.


Autoškoly o polovicu zdraželi. Niektoré platia aj za GPS, ktoré im ešte nefunguje

BRATISLAVA. Kto si nespravil vodičský preukaz v minulom roku, bude si musieť za absolvovanie kurzu priplatiť. Priemerná cena sa na Slovensku pohybuje už na úrovni 600 eur, hovorí predseda Združenia autoškôl Slovenska Andrej Buday. Kurzy na preukaz skupiny B zdraželi v priemere o polovicu a niektoré ešte viac. Pre autoškoly už viac ako mesiac platia nové pravidlá, ktoré im zdvihli náklady. Niektoré autoškoly platia v súčasnosti dokonca aj za to, čo im ešte nefunguje. Po novom musia totiž mať v autách namontované GPS zariadenia, cez ktoré sa bude dať sledovať každá jazda, jej dĺžka a trasa, či kontrolovať absolvovanie predpísaných úloh, ako je jazda v premávke so semaformi. K nim musia autoškoly pre žiakov obstarať aj čipové karty. Autoškoly GPS systém už kúpili, dokonca za január zaplatili mesačné poplatky, ale ešte GPS systém nepoužívajú. „Museli sme zaplatiť GPS, aj keď ho ešte nepoužívame. Na to, aby sme ho používali, potrebujeme, aby nás okresný úrad preregistroval. To sa stane možno za mesiac, čiže ešte pracujeme podľa starého zákona,“ hovorí Peter Bosák z Bosákovej autoškoly v Prešove. Dodáva, že za GPS dal okolo 1700 eur a v januári ešte zaplatil poplatok za prevádzku 107 eur. Za GPS systém, ktorý im zatiaľ nefunguje, platí aj autoškola SAŠ, ktorá funguje v Banskej Bystrici, Brezne a Heľpe. Tiež čaká na preregistrovanie, respektíve vydanie licencie. Žiadosť o ňu mali autoškoly podať do začiatku decembra. V autoškole SAŠ teraz stojí vodičský preukaz 690 eur, vlani tu študenti platili 450 eur. Okrem nákladov na sledovací systém mali majitelia výdavky aj na novú kanceláriu. Po novom musí mať každá autoškola vlastné priestory. Doteraz stačilo, keď si ich prenajímali na niekoľko hodín v mesiaci, počas ktorých prednášajú povinnú teóriu o cestnej premávke. Prípadne sa v jednej kancelárii striedali viaceré autoškoly. „S nájdením priestorov sme mali problémy. Bolo to narýchlo a náročné,“ hovorí majiteľ autoškoly SAŠ Michal Stebila. „Zvýšili sa nám aj mzdové náklady. Myslím, že štátu išlo najmä o to, aby si zvýšil príjmy do štátneho rozpočtu,“ hodnotí nové opatrenia Stebila. stojí v súčasnosti na Slovensku v priemere absolvovanie kurzu na vodičský preukaz skupiny B. V Bosákovej autoškole museli zase prijať nových inštruktorov. Zákon totiž hovorí, že jeden môže vyučovať maximálne 12 hodín denne. Doteraz mnohí robili nadčasy či cez víkendy. Ceny za kurzy zdvihli zo 400 na 600 eur. Ministerstvo dopravy k zmenám podľa vlastných slov pristúpilo, pretože mnohé autoškoly nedodržiavali osnovy, napríklad odjazdili len tretinu vyučovacích hodín praktického výcviku. „Čím ich cena bola polovičná oproti ostatným autoškolám, tak je jasné, že pri dodržaní učebnej osnovy sa cena zvýši. Toto zvýšenie však nie je zapríčinené novými podmienkami, pretože v rámci rozsahu učebnej osnovy nedošlo takmer k žiadnym zásadným zmenám,“ tvrdí hovorkyňa Karolína Ducká. Dodáva, že zvýšenie cien za vodičský preukaz je zanedbateľné v porovnaní so zlepšením kvality vyučovania, ktoré zmeny prinesú. „Osnovy sú tu už dávno, teraz ich ale budú musieť dodržiavať všetky autoškoly,“ hovorí Jakub Darivčák z autoškoly Darivčák v Košiciach. Ide o jednu z mála škôl, ktoré ceny za kurzy dvíhali len minimálne, a to zo 450 na 475 eur. Jediné, čo podľa nových pravidiel nemali, bol GPS systém. Darivčák tvrdí, že aj ten sa dá pozháňať za prijateľnú cenu – je to len vec dohody s obchodnými partnermi. Buday zo združenia autoškôl však tvrdí, že učebné osnovy nie sú vo všetkých bodoch dobré. Napríklad na cvičisku by mal študent stráviť niekoľkokrát po 90 minút a až potom ho môže inštruktor pustiť na cestu. „Niektorí ale vedia jazdiť lepšie, nepotrebujú stráviť toľko času na cvičisku,“ vysvetľuje Buday. Po novom musia mať napríklad autoškoly aj certifikované cvičisko. Najväčší problém s nim mali autoškoly v Bratislavskom kraji. Doteraz autoškoly cvičili zvyčajne na väčších parkoviskách. Dnes tvrdia, že v Bratislave nikto autorizované cvičisko nemá. Prvým dôvodom je nedostatok veľkých voľných plôch (dlhých minimálne 50 metrov a širokých 16 metrov). Druhým je fakt, že plocha musí byť vybetónovaná. „My sme mali šťastie, že sme mali náhradu – cvičiskovú plochu, ktorá mala 52 metrov. Platíme však za ňu teraz viac. Predtým sme si ju prenajímali len na čas, keď sme na nej jazdili, teraz ju musíme mať prenajatú na celé obdobie, či už tam s autom sme, alebo nie,“ hovorí Peter Čavojský z bratislavskej autoškoly Plus1. Kurzy u nich zdraželi z 390 na 650 eur. Náročná je podľa Čavojského (GPS mu už funguje) aj administratíva. „To, čo som kedysi robil hodinu, robím teraz päť hodín,“ tvrdí. Práve náročnejšia administratíva a práca s novými technológiami sú dôvodom, prečo zaniknú zrejme dve percentá autoškôl. Neprihlásili sa na preregistráciu. Ide najmä o prvú generáciu autoškôl, ktoré vznikli v 80. až 90. rokoch minulého storočia, keď sa rozpadol štátny podnik. „Produktívny vek inštruktorov (majiteľov) sa končí a nemajú nikoho, kto by v tom chcel pokračovať. Je to pre nich príležitosť skončiť,“ vysvetľuje Buday. Tento text ste mohli čítať vďaka tomu, že platíte za obsah. Vážime si to.


Premiér vyzval politikov a osobnosti, aby formovali mladých v otázkach SNP

BRATISLAVA. Premiér Peter Pellegrini (Smer) vyzval politických predstaviteľov a kultúrno-spoločenské osobnosti Slovenska, aby aktívne pomáhali formovať historickú pamäť v otázkach Slovenského národného povstania (SNP). Povedal to v piatok pri príležitosti spomienky na 75. výročie SNP. Pellegrini pripomenul, že Slovensko má veľké rezervy v hodnotovom formovaní najmladšej generácie. "Vyzývam politických predstaviteľov a kultúrno-spoločenské elity našej krajiny, aby aktívne formovali historickú pamäť tak, aby vytvorila etickú prevenciu voči pohrobkom ideológie, ktorá za cenu množstva ľudských obeti utrpela veľkú porážku. To je náš záväzok a naša základná úloha týchto dní," uviedol. Premiér poukázal aj na to, že sociálne siete v súčasnosti ponúkajú množstvo "pseudoprávd" popierajúcich holokaust, a tým poľudšťujú nacizmus. "Formovanie úcty k vlastnej histórií nie je len otázkou jedného dňa. Súboj ideí je proces, ktorý nikdy nekončí a je len na nás, aby sme ponúkli niečo príťažlivejšie, ako je šírenie nenávisti," zdôraznil premiér.


Sagan: Urobil som chybu, nechal som si triumf pretiecť medzi ruky

CHAM. Belgičan Phillipe Gilbert sa stal víťazom druhej etapy cyklistických pretekov Okolo Švajčiarska. Slovák Peter Sagan obsadil na trati dlhej 172,2 km v záverečnom špurte ôsmu priečku. Je škoda, že výborná robota nebola korunovaná etapovým triumfom. Peter mi po etape povedal, že v posledných 100 m musel pribrzdiť a nenašiel medzierku na to, aby sa dostal dopredu. Žltý dres si pred treťou etapou oblečie Švajčiar Stefan Küng, ktorý má náskok jednej sekundy pred dvojicou Michael Matthews a Tom Dumoulin. "Chcem sa poďakovať tímovým kolegom za ich tvrdú prácu počas dnešného horúceho dňa na Tour de Suisse. Oni všetci si zaslúžili víťazstvo, ale ja som urobil v šprinte chybu a nechal som si to pretiecť pomedzi ruky...Zajtra sa opäť pokúsim," cituje Petra Sagana portál jeho tímu bora-hansgrohe.com. Skvelú tímovú prácu vyzdvihol aj športový riaditeľ Ján Valach. "Je škoda, že výborná robota nebola korunovaná etapovým triumfom. Peter Sagan mal dobrú pozíciu na piatom mieste v poslednej zákrute, ale potom sa to celé opäť spojilo. Peter mi po etape povedal, že v posledných 100 m musel pribrzdiť a nenašiel medzierku na to, aby sa dostal dopredu. Náš tím však vyzerá byť dostatočne silný a v ďalších etapách vydáme zo seba to najlepšie." Po úvodnom prológu čakala na pretekárov kopcovitá etapa, ktorá pozostávala zo štyroch okruhov v meste Cham. Hlavnou prekážkou na trati bolo stúpanie Horben, ktorého priemerný sklon prekročil osem percent. Od vrcholu kopca zostávalo do cieľa 23 kilometrov. Slovenský reprezentant Peter Sagan sa pred záverom držal okolo desiateho miesta, tesne pred cieľom ho však skupina jazdcov pred ním dokázala "zavrieť" a Sagan napokon došpurtoval na ôsmom mieste. Z triumfu sa tešil bývalý majster sveta Gilbert z tímu Quick Step. Küng prevzal dres lídra pretekov od víťaza prológu Austrálčana Rohana Dennisa, ktorý sa zaplietol do hromadného pádu.


Lídrom Bory na Tour de France bude Čech, Sagan zabojuje o zelený dres

BERLÍN. Spolu s Petrom Saganom a ďalšími Slovákmi bude za cyklistický tím Bora-Hansgrohe jazdiť v budúcej sezóne aj Čech Leopold König. Ako potvrdil v rozhovore pre portál idnes.cz, vedenie nemeckej stajne mu prisľúbilo pozíciu lídra tímu na Tour de France 2017. Český univerzál predviedol kvalitné výkony najmä na tohtoročnej Vuelte, kde sa dlho držal v najlepšej desiatke. Vedenie Bora-Hansgrohe ho uprednostnilo pred Rafalom Majkom, Poliak sa na TdF 2017 sústredí na post top vrchára. O zelený dres - rekordný šiesty v kariére - zabojuje Peter Sagan. "Videli, že som na Vuelte končil v kopcoch medzi piatimi najlepšími a v časovke som bol druhý najlepší z jazdcov v celkovom poradí. Tak si asi povedali, že by to mala byť len otázka času, než sa vpredu presadím," povedal König. Šiesty muž Giro d'Italia 2015 je na pozíciu spolufavorita vo Francúzsku pripravený. "Som tak samozrejme aj trochu pod tlakom. Ale už vlani, keď som prišiel na Giro, som bol považovaný za siedmeho favorita. Už vtedy som sa s touto úlohou zoznamoval," dodal. Bora-Hansgrohe bude niesť v budúcej sezóne výraznú slovanskú pečať. V tíme sú štyria Slováci (Peter Sagan, Juraj Sagan, Erik Baška, Michael Kolář), traja Poliaci (Rafal Majka, Maciej Bodnar, Pawel Poljanski) a okrem Königa aj jeho krajan Jan Bárta. Jedným zo športových riaditeľov bude kouč slovenskej reprezentácie Ján Valach. "V Bore máme zrazu vrátane realizačného tímu najmenej pätnásť ľudí zo slovanských krajín. Tým sa samozrejme znížil podiel Nemcov. Nepodpísali nikoho z nemeckej veľkej štvorky (Greipel, Kittel, Degenkolb, Martin), zákonite museli hľadať lídrov inde. Napriek tomu sa tím prezentuje a cíti ako nemecký a to je pre domáci trh dobrá správa," tvrdí König. Bora-Hansgrohe bude debutovať v seriáli WorldTour 2017 na pretekoch Tour Down Under. Práve v južnej Austrálii odštartuje sezónu aj Peter Sagan. Dvojnásobný majster sveta sa do Adelaide vráti po siedmich rokoch, keď na TDU debutoval v roku 2010. V uplynulých rokoch začínal novú sezónu v Argentíne na pretekoch Tour de San Luis. Tour Down Under 2017 odštartuje 15. januára. Na úvod čaká jazdcov 50 km dlhé kritérium, prvá etapa z Unley do Lyndochu sa pôjde o dva dni neskôr. Šesťetapové podujatie vyvrcholí v nedeľu 22. januára v uliciach Adelaide. Pascal Ackermann (Nem.) Shane Archbold (N.Zél.) Jan Bárta (ČR) Erik BAŠKA (SR) Cesare Benedetti (Tal.) Sam Bennett (Ír.) Maciej Bodnar (Poľ.) Emanuel Buchmann Marcus Burghardt Silvio Herklotz (všetci Nem.) Leopold König (ČR) Michael KOLÁŘ (SR) Patrick Konrad (Rak.) Rafal Majka (Poľ.) Jay McCarthy (Austr.) Jose Mendes (Portug.) Gregor Mühlberger (Rak.) Matteo Pelucchi (Tal.) Christoph Pfingsten (Nem.) Lukas Pöstlberger (Rak.) Pawel Poljanski (Poľ.) Juraj SAGAN Peter SAGAN (obaja SR) Aleksejs Saramotins (Lot.) Andreas Schillinger Michael Schwarzmann Rudiger Selig (všetci Nem.)


V rámci pokusov opiciam púšťali kreslené filmy a tie dýchali výfukové plyny.

NEW YORK. Volkswagen sa ospravedlnil za kontroverzné pokusy na zvieratách v USA, pri ktorých boli opice vystavené výfukovým plynom z dieselových áut. "Sme presvedčení, že vtedy zvolená vedecká metóda bola nesprávna. Bolo by lepšie, keby sme takýto výskum vopred odmietli. Ospravedlňujeme sa za chyby a zlý úsudok jednotlivcov," uviedol nemecký koncern počas víkendu. Podľa správy New York Times nemecké automobilky pred niekoľkými rokmi financovali pokusy na zvieratách, aby dokázali, že ich dieselové autá nespôsobujú poškodenie zdravia. Od pokusov sa dištancovali BMW aj Daimler. Naďalej však zostáva otvorená otázka, či automobilky vedeli o tom, že Európske združenie pre výskum životného prostredia a zdravia v dopravnom sektore (EUGT) využívalo pri pokusoch opice. "Vo všeobecnosti môžeme k tomu povedať, že Európske združenie pre výskum životného prostredia a zdravia v dopravnom sektore vzniklo v roku 2007 ako nezávislý výskumný inštitút, ktorý založili BMW, Daimler, Volkswagen a Bosch a v ktorom všetci členovia rovnoprávne spolupracovali," uviedol Volkswagen. Združenie EUGT, ktoré zaniklo k 30. júnu 2017, si tiež u amerického inštitútu Lovelace Respiratory Research Institute (LRRI) objednalo štúdiu. "V čase zrušenia združenia neboli predložené záverečné výsledky štúdie, takže projekt nebol dokončený a zverejnený." V rámci pokusov desiatim opiciam púšťali v testovacom laboratóriu na upokojenie kreslené filmy a tie hodiny dýchali výfukové plyny VW Beetle. Takto vedec Jake McDonald popísal to, čo sa v roku 2014 dialo v testovacom zariadení v Albuquerque. Ak by McDonald nevypovedal v rámci vyšetrovania dieselového škandálu v USA, verejnosť by sa o pokusoch zrejme nikdy nedozvedela. Automobilka BMW vyhlásila, že sa na uvedenej štúdii nepodieľala, a preto sa nemôže vyjadriť k priebehu a rozsahu štúdie. "BMW Group nemala vplyv na podobu ani metódy tejto štúdie, ktorú si objednala EUGT." Od štúdie LRRI a EUGT sa dištancoval aj Daimler. "Objasníme, ako mohlo prísť k štúdii LRRI, preto sme spustili vyšetrovanie. Vozidlo od Daimleru sa nepoužívalo v rámci štúdie. Daimler netoleruje a nepodporuje neetické zaobchádzanie so zvieratami."


Dunajská Streda doma remizovala so Žilinou, Nitra stále čaká na víťazstvo

Nováčik zo Serede prehral s Podbrezovou.

DUNAJSKÁ STREDA. Bezgólovou remízou sa skončil sobotňajší duel medzi Dunajskou Stredou a Žilinou v 6. kole futbalovej Fortuna ligy 2018/2019. V prvom polčase mal najväčšiu šancu domáci útočník Vakoun Issouf Bayo, ktorý utiekol obrane hostí, no brankár Dominik Holec ho vychytal. Žilinčania si výraznejšiu príležitosť nevypracovali až do 65. minúty, kedy sa v šestnástke dostal k strele Michal Škvarka, no Martin Jedlička ju vyrazil na roh. Domáci gólman sa vyznamenal aj v závere proti Filipovi Balajovi, ktorý hlavičkoval po centri iného striedajúceho hráča Rolanda Gerebenitsa. Dunajská Streda remizovala v druhom stretnutí po sebe, zostáva však bez prehry na druhom mieste tabuľky. Futbalisti Michaloviec majú na svojom konte stále jediný bod. Zemplínčania prehrali na pôde Zlatých Moraviec 0:2, keď prvý gól duelu dosiahol v 29. minúte domáci obranca Nikola Dimitrijevič. Po zmene strán michalovskí futbalisti nevyužili pokutový kop, pokus Petra Kavku domáci brankár Martin Krnáš vyrazil na roh. V závere spečatil triumf domácich Martin Chren, ktorý si po peknej prihrávke od spoluhráča obišiel hosťujúceho brankára Matúša Kiru a pridal druhý gól domáceho kolektívu. Futbalisti Nitry remizovali 1:1 v Senici. Prvý gól stretnutia strelili hostia v 58. minúte, na konci kombinačnej akcie bol Andrej Fábry. Bod pre domácich zariadil striedajúci Francúz Sasha Petshi po rohovom kope. V nadstavenom čase mohol rozhodnúť Abdulrahman Taiwo, no brankár Senice Federico Taborda mu to neumožnil. Zverenci trénera Ivana Galáda remizovali už v treťom stretnutí v sérii a zostávajú v súťaži bez víťazstva. Hráči Podbrezovej dokázali na ihrisku Serede v Nitre počas troch minút otočiť zápas a zvíťazili 2:1 . Skóre stretnutia otvoril v prvom polčase narušil gól Nikolu Gatariča, ktorý v 28. min po spätnej prihrávke od Ľubomíra Ulricha vypálil z 20 metrov a trafil do šibenice. V polovici druhej časti hry Michal Breznaník dvoma úspešnými strelami v priebehu troch minút otočil duel v prospech hostí. Horehronci neprehrali už tri stretnutia za sebou. Fortuna liga 2018/2019 - 5. kolo: ŽK: 22. Koštrna, 45.+ E. Davis, 73. Šimčák - 27. Fazlagič, 48. I. Díaz, ČK: 90.+ I. Díaz (Žilina) po druhej ŽK, rozhodovali: Glova - T. Somoláni, Galo, 7463 divákov Dunajská Streda: Jedlička - Koštrna, Šatka, T. Huk, E. Davis (64. Šimčák) - Kalmár, M. Vida - Herc, Pačinda, K. Vida (79. Tretiakov) - BayoŽilina: D. Holec - Anang, Kaša, Šušnjar, B. Sluka - Škvarka (90. Holúbek), Fazlagič, I. Díaz- M. Tomič (83. Gerebenits), Boženík (79. F. Balaj), Káčer Peter Hyballa, tréner Dunajskej Stredy: "V prvom polčase sme boli oveľa lepší tím, takže bolo pre nás sklamanie, že sme neviedli pred prestávkou o jeden, dva či tri góly. V úvodnom dejstve pracovala veľmi dobre aj defenzíva. Po zmene strán to bolo kontaktnejšie, remíza v druhom polčase je v poriadku. Boli sme lepší a mali sme získať tri body, takže sme nespokojní. V závere nám brankár zachránil aspoň bod." Jaroslav Kentoš, tréner Žiliny: "Myslím si, že sme videli veľmi dobré stretnutie, chýbali mu len góly. V prvom polčase mala väčšie šance Dunajská Streda, my v druhom dejstva. Remíza je asi spravodlivá. Chcem pochváliť chalanov, že tretí zápas za týždeň zvládli veľmi dobre. Hrali sme s veľmi mladým mužstvom, milo ma prekvapili. Za výkon ich môžem pochváliť, zlepšili sme herný prejav, čo je pre nás veľmi pozitívne. Táto remíza je motivácia do ďalšej práce." Góly: 29. Dimitrijevič, 90.+ Chren ŽK: 90.+ Udeh - 36. Vaščák, rozhodovali: Dohál - Slyško, Ferenc Zlaté Moravce-Vráble: Krnáč - Čögley, Banovič, Dimitrijevič (61. J. Casado), Chren - Karlík - Orávik, Ďubek (54. Duga), Brašeň, Ewerton Paixao da Silva - Ľ. Urgela (81. Udeh) Michalovce: Kira - Rota, Kavka, J. Carrillo, Vojtko (83. Kurminowski) - Turík - Vaščák, I. Žofčák (46. Harutjunjan), Kolesár, Ch. Diarra (62. Regáli) - Sulley Juraj Jarábek, tréner Zlatých Moraviec: "Sme veľmi radi, že sme odkryli jednu karmu. Konečne sme dokázali zdolať tohto súpera. Michalovčania mali svoje šance, nedali penaltu. Pochvala patrí mojim hráčom za bojovnosť a nasadenie. Tešíme sa, že máme dvojicu brankárov Chovan a Krnáč. Sú to pre nás dôležité tri body." Anton Šoltis, tréner Michaloviec: "Mne sa tento zápas nehodnotí ideálne. Hráme dobre, druhý polčas bol výborný, ale gól nedáme ani z vyložených šancí. Musíme na tom zapracovať. Musíme dať hlavy hore a veriť, že v budúcich zápasoch prídu aj góly." Góly: 84. Petshi - 58. A. Fábry ŽK: 74. Machovec (Nitra), rozhodovali: Smolák - Hrmo, D. Poláček, 759 divákov Senica: Taborda - J. Herrera (63. Petshi), Otrísal, R. Dias, J. Kotula - Krč (76. Deretti), Asmah, Nirennold, Tešija - Celis (84. Solano), Castaňeda, Nitra: Hroššo - Kuník (22. Guláš), R. Križan, Pavol Farkaš (60. Machovec), J. Chovanec - Charizopulos, A. Fábry, T. Kóňa Šimončič - T. Vestenický (89. M. Fábry) - Abdulrahman Taiwo Frederico Ricardo, tréner Senice: "Bol to veľmi ťažký zápas medzi dvoma tímami, ktoré potrebujú víťaziť. Viem, že Nitra je dobrý tím s dobrým trénerom a dobrými hráčmi. Prvý polčas bol vyrovnaný, dve šance sme mali my aj hostia. V druhom polčase dala Nitra gól. Chceli sme zvíťaziť, ale súper ukázal svoju kvalitu. Teraz pokračujeme v našej práci a musíme zlepšiť našu hru." Ivan Galád, tréner Nitry: "V sobotu sme boli lepší ako súper, vypracovali sme si veľa šancí, premenili sme iba jednu. Dali sme nádherný gól a už tradične sme inkasovali v závere. Veľmi sme chceli vyhrať. Hráči predviedli pekné akcie a pekný futbal. Na víťazstvo stále čakáme. Ak budeme takto hrať, víťazstvá prídu. Opakujem, boli sme lepší a mali sme viac šancí." /hralo sa v Nitre/ Góly: 28. Gatarič - 69. a 71. Breznaník ŽK: 37. Ventúra, 68. Morong, 77. Adekuoroye, 90.+ Bilas - 55. J. Sedláček, 82. D. Magda, rozhodovali: J. Pavlík - Jenčura, Perát Sereď: P. Penksa - Menich, Djiby Ba, Ľ. Michalík, T. Hučko - Adekuoroye - Ľ. Ulrich (74. Loduha), Ventúra, Pankaričan (80. Bilas), Gatarič (74. Sus) - MorongPodbrezová: M. Kuciak - D. Magda, M. Baran, M. Bartoš, Matúš Turňa - J. Sedláček, Obročník - Viazanko (61. Bernadina), D. Leško, Breznaník (88. Wiezik) - Matúš Mikuš (61. Njire)


PODCAST KLIKKlik: Prečo vypli najpopulárnejšiu hru na svete

Komentovaný prehľad technologických správ.

V prehľade sa dočítate: Každú sobotu ráno výber najdôležitejších technologických správ týždňa e-mailom. Prihláste sa zadarmo na odber newslettra: sme.sk/klikmail Google predstavil novú generáciu svojich smartfónov a smart zariadení pre domácnosť. V princípe ide o generačnú obnovu a konsolidáciu portfólia pre hlasových asistentov pod jednu strechu. V skratke: Najzaujímavejšia vec na celom podujatí bola, ako veľmi Google tlačil na hlasového asistenta a služby poskytované mimo telefónu - napríklad cez slúchadlá či inteligentné reproduktory v dome. Firma si upratala celé portfólio inteligentných zariadení pod značku Nest a spojila všetky funkcie pod jednu aplikáciu Google. Firma začína veriť virtuálnemu asistentovi dosť na to, aby z neho spravila hlavný bod programu. Zároveň na systém prekladá čoraz viac služieb. Napríklad nové zariadenie Nest Wifi, ktoré slúži ako wifi router spojený so smart reproduktorom umožňuje ovládať nastavenia siete hlasom. Môžete ho napríklad požiadať aby vypol prístup pre konkrétne zariadenie. Google sa snaží vystavať celú sieť zariadení, ktoré vylomia počítačovú inteligenciu zo zajatia smartfónu. Mobil ostane jej hlavným strediskom, ale nebude už jediným miestom, kde bude zákazník čerpať benefit a pohodlie digitálnych služieb. Google má v tomto poli výhodu. Celá firma je nastavená tak, aby obsluhovala zákazníka službami na rôznych zariadeniach, len doteraz cez ne chcela predávať reklamu. Teraz sa zdá, že ide poskytovať služby - menovite inteligenciu. Google má na rozdiel od Amazomu, Microsoftu či Facebooku výhodu v tom, že cez operačný systém Android kontroluje skúsenosť zákazníkov na mobiloch, ktoré sú naďalej kľúčové. Zároveň ale má ekosystém, služby a rastúce know-how pri vytváraní ambientných výpočtových zariadení ako sú smart reproduktory. Tie na rozdiel od Applu vie doplniť užitočnými a funkčnými službami. Ak je budúcnosť digitálnych firiem naozaj vo všadeprítomných zariadeniach, Google práve ukázal ako vyzerá jeho cesta k porážke Applu aj Amazonu. (tech.sme.sk, Stratechery) Fortnite - Prečo najpopulárnejšia hra na svete nebola dostupná takmer na dva dni? Odpoveď jedným slovom by bola: marketing. V nedeľu 13. októbra vcucla celú mapu Fortnite pred očami hráčov čierna diera. Stalo sa to bez špeciálneho oznamu a mohlo to na prvý pohľad vyzerať ako chyba servera. Milióny fanúšikov (Fortnite má 250 miliónov registrovaných hráčov) pozerali na čiernu obrazovku a čakali, čo sa bude diať.  Na sociálnych sieťach hry tiež neboli žiadne oznamy, dokonca zmizli predošlé príspevky a pribúdali len fotky čiernej diery. Toto trvalo to takmer dva dni. Odhaduje sa, že herné štúdio Epic, ktoré hru vyvinulo a prevádzkuje mohlo stratiť až desiatky miliónov dolárov za ten čas.  Napriek tomu to spôsobilo, že o hre sa začalo veľa rozprávať, dostala sa do médií, hráči ukazovali svoje staršie videá, ako sa hrajú Fortnite a ajcelebrity sa začali pýtať, čo je to ten Fortnite, keď všetci o tom hovoria.   Epic dosiahol presne, čo chcel – vdýchol do spoločnosti medzi hráčov nový záujem o hru a po niekoľkých desiatkach čiernej diery predstavil novú mapu s novými možnosťami hry.  Bližšie vysvetlenie výpadku je pomerne jednoduché – pri veľkej zmene hry (nová mapa) musí herné štúdio reorganizovať databázy, čo sa navonok bežne prejavuje nejakým výpadkom. Podobnésituácie nastávajú aj u iných hier, väčšinou to plánujú na noc, keď je najmenej hráčov a netrvá to dlho.  Avšak Epic sa z toho rozhodol urobiť celú kampaň a vyšlo im to, o ich hre sa znova všade hovorilo. Napriek tomu, že takmer dva dni sa ju nikto nemohol hrať.  (Quartz, Twitter)   Čo ukázal tretí kvartál Netflixu? Streamovacie vojny o našu pozornosť pokračujú a Netflix mal za sebou posledný kvartál bez reálnej konkurencie. To sa zmení už v novembri, najprv začne vysielať Apple TV+ (1. 11.) a neskôr Disney+ (12. 11.), a pár mesiacov na to predstaví v roku 2020 AT&T službu HBO Max.   Netflix má po treťom kvartáli 158 miliónov predplatiteľov a šéf firmy Reed Hastings počas ohlásenia výsledkov hovoril najmä o tradičnej TV ako najväčšej konkurencii pre Netflix. (Vox, CNBC)   Magazín Hollywood Reporter sa pozrel, ako sa darí Apple a Disney v streamovacích vojnách. Lepšie je na tom Disney, ktoré však vsadilo na službu Disney+ veľa a v prvé roky bude prichádzať o viac peňazí (filmy a seriály, ktoré doteraz spoločnosť licencovala pre TV a dostávala za to milióny dolárov, dá teraz na vlastnú streaovaciu platformu). Disney chce mať do 5 rokov (koniec 2024) 60 – 90 miliónov predplatiteľov.  (Hollywood Reporter: Disney+)   Naopak Apple sa učí, aké to je vyjednávať s hollywoodskymi hviezdami a kreatívnymi tvorcami filmov. Najprv im museli vysvetliť, že produkcia musí napĺňať ideály spoločnosti. Neskôr, keď boli reprezentanti firmy aj na mieste nakrúcania dávali pozor a upozorňovali tvorcov, aby nejako neurazili Čínu a nevznikla kontroverzia. Okrem toho viaceré nakrúcania nestíhali a Apple zaplatil veľmi veľa peňazí za natáčania a slávnych hercov. Už teraz forma presiahla svoj cieľ minúť jednu miliardu na obsah.  (Hollywood Reporter - Apple TV+)  Zuckerberg obhajoval svoje rozhodnutia. Šéf Facebooku cez týždeň vystúpil na americkej univerzite Georgetown s prejavom, v ktorom obhajoval sociálnu sieť ako sprotredkovateľa slobodného prejavu. Okrem iných vecí obhajoval aj kontrovezné rozhodnutie Facebooku nezakročiť proti politickej reklame, aj keď dokázateľne klame. Jeho prejav si vyslúžil mnoho posmešných reakcií napríklad na Twitteri. (New York Times)   Facebooková Libra je pred smrťou. Projekt vlastnej krytomeny Facebooku, ktorý sa poriadne nenarodil, má veľké problémy kvôli tomu, že odišla väčšina veľkých partnerov, ktorí mu dodávali okrem iného serióznosť. (Wall Street Journal)   Recenzie na Facebook Portal: Vylepšili to, zariadenie aj vyzerá lepšie, ale stále je primárne pre videohovory, a najmä je to kamera napojená na Facebook vo vašej obývačke. (The Verge, Wired, Engadget)  IBM nemalo dobrý kvartál. Ide o piaty kvartál spoločnosti po sebe, keď jej klesali predaje. IBM kúpilo softvérovú spoločnosť Red Hat za 34 miliárd dolárov. Očakávania boli, že Red Hat výraznejšie pohne s cloudovým biznisom. To sa čiastočne naplnilo, no rast je pomalší, než sa očakávalo. (Bloomberg)   Magazín Wired vybral najlepšie znejúce bezdrôtové slúchadlá. Víťaz: Sony WH1000XM3. Druhé miesto: Bose Noise Cancelling 700. (Wired)   Robot sa naučil zložiť Rubikovu kocku. Nový výskum organizácie OpenAI ukázal robotickú ruku Dactyl, ktorá dokáže zložiť Rubikovu kocku jednou rukou. Podľa profesorov robotiky ide o naozaj zložitý úkon a dokazuje to pokročilosť umelej inteligencie v robotovi. Výskum tiež hovorí, že Dactyl sa naučil skladať kocku s gumenými rukavicami alebo s niekoľkými prstami navzájom spojenými. (MIT Technology Review)  Napíšte nám na klik@sme.sk, prípadne do skupiny na Facebooku. Môžete nás tiež podporiť kúpou predplatného. Všetky podcasty SME nájdete na odkaze podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Rozhovory ZKH je diskusná relácia Zuzany Kovačič Hanzelovej na aktuálne politické aj spoločenské témy. Zoom je denný vedecký podcast denníka SME a Rádia_FM. Každý deň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Za volantom je podcast o autách a automobilovom priemysle - novinky, správy, testy automobilov aj situácie z ciest. Vychádza každý piatok. Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Vychádza každý pondelok.  Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok.  Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty.inzercia@sme.sk, pošleme vám cenovú ponuku.


Nukleárny test v KĽDR má na svedomí zemetrasenie a zosuvy pôdy

Explózia spôsobila zatiaľ najzávažnejšie škody, pôda sa odtrhla a dopadla na svoje miesto.

PCHJONGJANG. Posledný severokórejský jadrový test spôsobil niekoľko zosuvov pôdy, odhalili to najnovšie satelitné snímky. Tak ako predchádzajúce testy, aj šiesta skúška sa uskutočnila v podzemí v horskej oblasti Punggye-ri. Analytická spoločnosť 38 North zverejnila fotografie ukazujúce oveľa rozsiahlejšie škody, než boli pri predošlých prípadoch. Testy vyvolali silné chvenie zemského povrchu s magnitúdom 6,3 stupňa, ktoré bolo citeľné aj pri hraniciach Číny. Podľa spoločnosti 38 North najnovšie fotografie nasnímané deň po uskutočnení posledného testu odhaľujú zosuvy pôdy a kopy pohnutej zeminy s kameňmi, ktoré sa pri odpale odtrhli a následne dopadli späť na svoje miesto. Predstavitelia spoločnosti tvrdia, že šiesty test spôsobil zatiaľ najzávažnejšie škody spomedzi všetkých. Napriek tomu vylúčili vznik kráteru, ktorý by sa mohol prepadnúť, čo predpokladalo mnoho odborníkov .


V prípade znásilnenia v centre Čistý deň pochybil vyšetrovateľ i prokurátor

Vyplýva to z previerky, ktorú nariadila Generálna prokuratúra.

BRATISLAVA. Vyšetrovanie údajného sexuálneho násilia voči chovankyniam resocializačného centra Čistý deň v Galante nebolo bez chýb. Vyplýva to z previerky, ktorej vykonanie nariadila Generálna prokuratúra (GP) SR. GP má na stole výsledok práce krajských prokuratúr (KP) v Trnave a Trenčíne, s ktorým sa stotožnila. Krajskí prokurátori vykonali analýzy spisov v prípadoch dvoch trestných vecí týkajúcich sa galantského centra. Skonštatovali, že v súlade so zákonom bolo iba jedno z nich. Obnovené však boli obidva vyšetrovania, a to pre nové skutočnosti. KP v Trnave preverila trestné stíhanie pre zločin sexuálneho zneužívania, ktoré sa viedlo na základe oznámenia matky maloletej N. K. zo dňa 26. augusta 2015. Vyšetrovateľ okresného policajného riaditeľstva v Galante 26. novembra 2015 stíhanie zastavil. Vykonané dôkazy vylučovali existenciu zákonných znakov zločinu sexuálneho zneužívania alebo zákonných znakov iného trestného činu, napríklad trestného činu ohrozovania pohlavnou chorobou, priblížila hovorkyňa GP Andrea Predajňová. S takýmto záverom sa krajský prokurátor stotožnil, pričom skonštatoval zákonnosť vyšetrovania. Orgánom činným v trestnom konaní sa teraz podarilo získať nové, predtým neznáme informácie, a to na základe trestných oznámení matky maloletej N. K., ktoré podala 22. augusta 2016 na Generálnu prokuratúru SR a 5. septembra 2016 na políciu v Galante. Vyšetrovateľ Krajského riaditeľstva Policajného zboru v Trnave na ich základe rozhodol o začatí trestného stíhania pre zločin sexuálneho zneužívania a pre zločin týrania blízkej a zverenej osoby. Oba skutky sa mali stať minimálne v roku 2014 a ich obeťami mali byť viaceré osoby umiestnené v zariadení Čistý deň. Vyšetrovanie bude dozorovať Krajská prokuratúra v Trnave, dohľad nad ním prevzala aj Generálna prokuratúra SR. Tá podľa Predajňovej nariadila v novej trestnej veci aj tzv. správovú povinnosť. Druhé vyšetrovanie viedol vyšetrovateľ okresného policajného riaditeľstva v Považskej Bystrici. Preveroval pritom oznámenie matky maloletej N. K., podľa ktorého malo dôjsť k znásilneniu štyroch chovaniek galantského zariadenia na chate v okrese Považská Bystrica. Dňa 17. mája 2016 vyšetrovateľ rozhodol, že skutok kvalifikovaný ako zločin znásilnenia maloletej R. Ľ. nie je trestným činnom. Krajská prokuratúra v Trenčíne teraz zistila viaceré pochybenia. Vyšetrovateľ nevykonal všetky nevyhnutné a reálne dostupné výsluchy svedkov a nezaobstaral relevantné listiny, priblížila Predajňová. Pri zisťovaní skutkového stavu vecí tiež nepostupoval s prihliadnutím na charakter a druh stíhaného trestného činu s maximálnym urýchlením. V procese dokazovania tiež porušil viaceré ustanovenia Trestného poriadku. V súlade so zákonom však nebol ani postup prokurátora Okresnej prokuratúry v Považskej Bystrici, ktorý vyšetrovanie dozoroval. Okresný prokurátor pochybil v tom, že záväzný pokyn na vyšetrenie trestného činu vydal bez vyšetrovacieho spisu, jeho previerky vyšetrovacieho spisu boli iba formálne, nezabezpečil zákonnými opatreniami urýchlené objasňovanie prípadu a nereagoval na neúplnosti v skutkových zisteniach a procesné pochybenia v dokazovaní. Na základe týchto zistení vydal prokurátor Krajskej prokuratúry v Trenčíne pokyn na opakované začatie trestného stíhania pre viaceré skutky a trestné činy a na doplnenie dokazovania. Aj v tomto prípade nariadila Generálna prokuratúra SR tzv. správovú povinnosť. KP v Trenčíne tiež vykoná na považskobystrickej prokuratúre previerku trestných vecí, ktorých predmetom boli trestné činy proti ľudskej dôstojnosti namierené proti maloletým poškodeným.


Rusi neuspeli so spoločným vyšetrovaním útoku na Skripaľa

HAAG. Ruský návrh na nové, spoločné vyšetrovanie útoku na bývalého dvojitého agenta Sergeja Skripaľa a jeho dcéru Juliju neprešiel v stredu hlasovaním na zasadnutí Organizácie pre zákaz chemických zbraní (OPCW) v Haagu. V jeho prospech hlasovalo šesť členov Výkonnej rady OPCW, 15 bolo proti a 17 sa zdržalo hlasovania, informuje spravodajská televízia BBC. Podľa agentúry Reuters medzi krajinami, ktoré podporili ruský návrh, boli Sudán, Alžírsko, Čína, Irán a Azerbajdžan. Británia označila ruský návrh na spoluúčasť na vyšetrovaní za zvrátený. Ako informovala agentúra AP, stály predstaviteľ Ruskej federácie pri OPCW Alexandr Šuľgin poznamenal, že aj keď bol návrh Moskvy zamietnutý, 17 krajín sa hlasovania zdržalo, a to znamená, že "viac ako polovica členov výkonnej rady odmietla podporiť postoj USA a Spojeného kráľovstva". Výkonná rada má 41 členov, ale hlasovania sa zúčastnilo len 38 z nich. O mimoriadne zasadnutie Výkonnej rady OPCW požiadalo Rusko v súvislosti s obvineniami Británie, že za útokom na exšpióna stojí práve Moskva. Tá tieto obvinenia odmieta a žiada Londýn o ospravedlnenie a odpoveď na otázku, na čom sú jeho tvrdenia založené.


Nechuť k vakcínam šíri i Google. Vyhľadávač radí antivax stránky vysoko

BRATISLAVA. Rozhodnutie, či rodič dá zaočkovať svoje dieťa, môže ovplyvniť aj to, v ktorej krajine hľadal informácie o spojení vakcín a autizmu. Výsledky vyhľadávania prostredníctvom Googlu sa totiž líšia. V niektorých krajinách sa vo väčšej miere objavujú nespoľahlivé informácie, ktoré vychádzajú zo starých a nekvalitných vedeckých štúdií. Analýza dvesto najvyššie zobrazených webových stránok pre slovné spojenie „vakcíny autizmus“ ukázala, že 10 až 24 percent z nich má negatívny postoj k očkovaniu. Personalizované vyhľadávanie Googlu na základe krajiny a jazyka tak podľa štúdie v časopise Frontiers in Immunology môže prispievať k šíreniu nepravdivých informácií o očkovaní. Všetky dôležité informácie o očkovaní sa dozviete na ockovanie.sme.sk. Rozličným ľuďom sa pri vyhľadávaní cez Google zobrazujú rozličné výsledky. Aby vedci zabránili personalizovanému vyhľadávaniu, vymazali si históriu a cookies a vybrali jazykovo čo najneutrálneší výraz. Medzinárodný tím však napriek tomu pri hesle „vakcíny autizmus“ spozoroval rozdiely v zobrazených stránkach na základe krajiny a jazyka, ktorý u nich Google rozpoznal. Analýza lokalizovaných verzií vyhľadávania sa týkala stránok google.com, google.co.uk a google.com.au pre angličtinu, google.be vo francúzštine, google.it v taliančine, google.com.br v portugalčine, google.com.sg v mandarínskej čínštine a google.com.sa v arabčine. Vo všeobecnosti sa pri analýze ukázalo, že z prvej dvojstovky stránok je 10 až 24 percent proti vakcínam. To znamená v rozpore so súčasnými vedeckými poznatkami o vakcínach, ktoré spojenie s autizmom opakovane nenašli. Zatiaľ čo google.com neukazovalo v prvej desiatke zobrazených stránok antivaxerské webstránky, v britskej a austrálskej verzii vyhľadávania sa objavili. Stránky, ktoré neodporúčajú očkovanie, sa napriek tomu umiestnili vysoko aj v talianskej, francúzskej, madarínskej, portugalskej a arabskej verzii vyhľadávania. „Táto štúdia poukazuje na znečistenie zdravotných informácií dostupných verejnosti dezinformáciami, ktoré môžu mať vplyv na verejné zdravie. Ukazuje tiež nepriaznivý vplyv na verejnosť, ktorý môžu mať slabé vedecké štúdie,“ vysvetľuje profesor Pietro Ghezzi, ktorý viedol medzinárodnú štúdiu. Výsledky vyhľadávania v Googli by mali pomôcť odhaliť krajiny s vyšším rizikom dezinformácie ohľadom očkovania a pomôcť vládam navrhnúť efektívnejšie osvetové kampane. V prvej desiatke stránok sa dezinformačné weby zobrazia aj pri vyhľadávaní v slovenčine. Prvá stránka výsledkov na google.sk ukazuje pri podmienkach blízkych testovaniu v štúdii niekoľko odkazov na stránky, ktoré spájajú MMR vakcíny s autizmom. Zaočkovanosť MMR vakcínou pritom kriticky klesla a lokálne epidémie osýpok sa rozrastajú. Dezinformačné stránky sa odvolávajú najmä na starú štúdiu bývalého britského lekára, ktorá falošne obviňuje vakcíny z detského autizmu. V roku 1998 uverejnil časopis Lancet štúdiu, ktorá medzi rodičmi vyvolala vlnu nedôvery k vakcínam. Výskumníci v nej naznačovali, že existuje spojenie medzi kombinovanou vakcínou proti osýpkam, mumpsu a rubeole (známa ako MMR) a autizmom. Štúdia pritom vznikla neštandardne - na základe dvanástich prípadov detí. Rodičia ôsmich z nich tvrdili, že deti po vakcíne stratili viaceré schopnosti, vrátane jazykových. Štúdia sa stala senzáciou a mnohí rodičia, ktorí sa snažili vyrovnať s ochoreniami svojich detí, ochotne našli vinníka práve vo vakcíne. Neskôr sa ukázalo, že štúdia nespĺňala metodické ani etické štandardy výskumu. Navyše bola čiastočne hradená právnikmi rodičov, ktorí žalovali výrobcu vakcíny. Trvalo celých 12 rokov a "niekoľko miliónov, ak nie desiatok miliónov dolárov" na dodatočné štúdie, kým sa podarilo definitívne vyvrátiť domnelé spojenie medzi MMR vakcínou a autizmom. No aj keď Lancet štúdiu dodatočne stiahol, jej stopy dodnes ostávajú v hlboko v podvedomí ľudí a na popredných stránkach Googlu aj naďalej. DOI: 10.3389/fimmu.2018.01215 DOI: 10.1503/cmaj.109-3179


Rusko odsúdilo USA za nariadenie uzavrieť konzulát v San Franciscu

USA nariadili vo štvrtok Rusku, aby 2. septembra uzavrelo svoj generálny konzulát.

MOSKVA, SAN FRANCISCO. Moskva odsúdila v piatok Spojené štáty za nariadenie uzavrieť ruský konzulát v San Franciscu a ďalšie dve diplomatické kancelárie Ruskej federácie v USA. Podľa hovorkyne ruského rezortu diplomacie Washington pokračuje v zhoršovaní už napätej atmosféry vo vzťahoch medzi oboma krajinami, informovala agentúra DPA. Americké ministerstvo zahraničných vecí nariadilo vo štvrtok Rusku, aby do soboty 2. septembra uzavrelo svoj generálny konzulát v San Franciscu, kanceláriu misie vo Washingtone a konzulárnu kanceláriu v New Yorku. Išlo o reakciu na predošlý pokyn Kremľa, aby USA znížili do 1. septembra počet pracovníkov svojich diplomatických zastupiteľstiev v Rusku o 755, a to na 455. Hovorkyňa ruského ministerstva zahraničných vecí Marija Zacharovová v piatkovom vyhlásení uviedla, že americká strana pri najnovšom nariadení "ignorovala medzinárodné právo". Tvrdí tiež, že americké "špeciálne služby" majú v úmysle v sobotu konzulát prehľadať. To isté podľa nej platí aj o bytoch v San Franciscu využívaných ruskými diplomatmi a ich rodinami. Tie musia v tejto súvislosti opustiť svoje bydliská na 10 až 12 hodín, citovala Zacharovovú agentúra AP. K ruskému konzulátu v San Franciscu v piatok privolali hasičov po tom, ako bolo z jeho komína vidno stúpať čierny dym. Dovnútra im však vstúpiť nedovolili a hasičský zbor neskôr vydal vyhlásenie, v ktorom potvrdil, že išlo "len o dym z komína", zrejme stúpajúci z kozubu v budove.


Rezešovu dcéru po šiestich rokoch pustia z maďarského väzenia

Opitá Varholíková narazila na maďarskej diaľnici do auta, v ktorom na mieste zomreli traja ľudia.

BUDAPEŠŤ, BRATISLAVA. Po šiestich rokoch odňatia slobody za spôsobenie dopravnej nehody pod vplyvom alkoholu s následkom úmrtia štyroch ľudí sa Slovenka Eva Varholíková dostane v utorok (28. 8.) podmienečne na slobodu. Uviedol to v pondelok spravodajský server Blikk.hu. Odsúdená požiadala prostredníctvom svojho obhajcu budapeštiansky súd o podmienečné prepustenie pred niekoľkými týždňami. Súd jej žiadosti 17. júla vyhovel. Podľa Blikku Slovenka posledný deň strávi v takzvanej prepúšťacej väzenskej cele, v ktorej bude úplne sama. V utorok si prevezme veci, ktoré musela pri nástupe na výkon trestu odovzdať, podpíše odovzdací protokol a strážca ju odprevadí k väzenskej bráne. V prípade, že namiesto rána chce väzenie opustiť už o polnoci, musí požiadať vedenie väznice, ktoré žiadosti môže, ale nemusí vyhovieť, píše server. Varholíková sa vo väzení správala príkladne, dodržiavala všetky prísne pravidlá a pri výkone trestu sa nedostala do konfliktu so žiadnou zo spoluväzenkýň. Zdokonalila sa v maďarskom jazyku a priebežne pracovala v krajčírskej dielni. Odvolací súd pre okolie Budapešti ju odsúdil 11. septembra 2014 na deväť rokov väzenia za dopravnú nehodu so štyrmi obeťami, ktorú v roku 2012 spôsobila na maďarskej diaľnici M3. Trestný senát sprísnil rozsudok prvostupňového súdu, podľa ktorého si mala Slovenka odpykať iba šesť rokov. Súd uznal Košičanku za vinnú z trestného činu jazdy pod vplyvom alkoholu. Okrem sprísnenia sadzby odňatia slobody jej sprísnil aj zákaz riadenia motorových vozidiel z pôvodných piatich rokov na osem. Podľa verdiktu odvolacieho súdu ju možno podmienečne prepustiť z väzenia najskôr po uplynutí dvoch tretín výkonu trestu. Varholíková, jazdiaca pod vplyvom alkoholu, narazila 21. augusta 2012 na maďarskej diaľnici M3 vo vysokej rýchlosti do vozidla značky Fiat Punto. Na mieste v ňom zahynuli traja ľudia. Ďalšia žena v horiacom aute utrpela ťažké poranenia, ktorým po prevoze do nemocnice podľahla.


Austrálčania odovzdali desaťtisíce strelných zbraní, umožnila im to amnestia

Podľa odhadov sa v krajine nachádza zhruba 260-tisíc neregistrovaných zbraní.

SYDNEY. Až 51-tisíc neregistrovaných strelných zbraní odovzdali Austrálčania v rámci trojmesačnej zbraňovej amnestie. S odvolaním sa na austrálskeho premiéra Malcolma Turnbulla o tom v piatok informovala agentúra DPA. Turnbull odmietol výzvy na predĺženie zbraňovej amnestie po víkendovej masovej streľbe v americkom Las Vegas. "Nenavrhujem, aby sme v budúcnosti už nemali žiadnu zbraňovú amnestiu. Táto amnestia však bola veľmi účinná, pretože, ako som už predtým povedal, mala začiatok, stred aj koniec", povedal pre miestne médiá. "Každú jednu z 51-tisíc odovzdaných zbraní mohli použiť na nejaký zločin, v ktorom by Austrálčania mohli prísť o život. Teraz sa to už nestane", dodal. Zbraňová amnestia platila od 1. júla do 30. septembra. Vláda ju vyhlásila v snahe eliminovať rastúcu hrozby terorizmu a zvýšený prílev nelegálnych zbraní zo zahraničia. Počas amnestie boli odovzdané aj viaceré historické zbrane spred roku 1900 a z oboch svetových vojen, moderné poloautomatické zbrane, podomácky vyrobené zbrane a dokonca aj jeden raketomet, oznámil Turnbull. Zbraňovú amnestiu v Austrálii naposledy vyhlásili v rokoch 1996-1997. Austrálčania vtedy celkovo odovzdali 643.726 zbraní. Amnestia spred 20 rokov bola vyhlásená po masakre v tasmánskom Port Arthure, pri ktorom zahynulo 35 ľudí. Vláda vtedy reagovala zákazom držby poloautomatických a automatických zbraní. V rámci prvej amnestie za posledných vyše 20 rokov mohli Austrálčania odovzdať neregistrované zbrane bez obavy z trestného postihu. Ak by tak neurobili, hrozili by im pokuty až vo výške 280-tisíc austrálskych dolárov (188-tisíc eur) a trest odňatia slobody až na 14 rokov. Austrália má jeden z najprísnejších zákonov o držbe strelných zbraní. Napriek tomu sa však odhaduje, že sa v krajine nachádza zhruba 260-tisíc neregistrovaných zbraní. Časť z nich sa pritom dostáva do rúk teroristov alebo členov zločineckých gangov.


AKTUALIZOVANÉ O 23:40Slovenky nedokončili slalom v Squaw Valley, Shiffrinová získala svoj štvrtý malý glóbus

Veronika Velez-Zuzulová vypadla v prvom kole, Petra Vlhová v závere druhého.

SQUAW VALLEY. Mikaela Shiffrinová sa stala víťazkou predposledného ženského slalomu sezóny 2016/2017 Svetového pohára v zjazdovom lyžovaní v americkom Squaw Valley. Američanka jedenástym triumfom v súťažnom ročníku a siedmym slalomovým potvrdila zisk malého krištáľového glóbusu v najtočivejšej disciplíne, a to dokonca štvrtý za päť rokov. Po troch triumfoch Shiffrinovej (2012/2013, 2013/2014 a 2014/2015) sa vlani tešila z celosezónneho úspechu Švédka Frida Hansdotterová, ktorá vyťažila aj zo zranenia Shiffrinovej. O dva dni 22-ročná Američanka má aktuálne blízko aj k celkovému triumfu vo Svetovom pohári, kde má pred finálovým týždňom v Aspene náskok 378 bodov pred Slovinkou Ilkou Štuhecovou. "Som veľmi rada, že mi to dnes takto vyšlo. Fanúšikovia boli skvelí a bolo úžasné pretekať v tejto atmosfére. Slalomový glóbus bol môj veľký cieľ a teraz ho mám. Rovnako som rada, že v celkovom poradí mám veľký náskok, hoci gratulovať si ešte nemôžem," cituje Shiffrinovú web laola1.at. Úradujúca a zároveň trojnásobná majsterka sveta Shiffrinová zvíťazila s veľkým náskokom 1,03 sekundy pred Češkou Šárkou Strachovou a 1,08 sekundy pred Rakúšankou Bernadette Schildovou. Slovenská reprezentantka Petra Vlhová vstupovala do druhého kola z tretej pozície. Hoci po dobrom výkone na medzičasoch viedla, štyri brány pred cieľom urobila chybu a preteky nedokončila. V cieli sa z jej reakcie dala vyčítať frustrácia z premárnenej šance. Ani druhá Slovenka v Squaw Valley v slalome nezabodovala. Veronika Velez-Zuzulová nedokončila už svoju prvú jazdu, ktorú však rozbehla veľmi dobre. Jazdiaca na maximálne riziko na oboch medzičasoch viedla, ale potom sa dostala do záklonu a po dopade na vnútornú lyžu sa už nezmestila do ďalšej bránky. "Možno si poviete, že zasa nezišla, ale toto je jediná cesta, ako vyhrať preteky, takže to budem skúšať ďalej a už sa teším na finále. Už len týždeň a dozviete sa moje rozhodnutie, čo ďalej," napísala Velez-Zuzulová na svojom konte na facebooku. Shiffrinová má pred finálovým slalomom sezóny 2016/2017 v Aspene už rozhodujúci náskok 245 bodov pred Veronikou Velez-Zuzulovou a 345 bodov pred Švajčiarkou Wendy Holdenerovou, ktorá v Squaw Valley rovnako nedošla do cieľa do druhého kola. Petre Vlhovej patrí siedma priečka, keďže ju predstihla Šárka Strachová. Velez-Zuzulová bude v Aspene presne o týždeň už nemusí jazdiť po tlakom obhajoby druhej priečky v celosezónnom seriáli, lebo Švajčiarka Wendy Holdenerová má stratu sto bodov a ani jej prípadné víťazstvo a zlyhanie Slovenky by ju vyššie neposunulo. Pri rovnakom počte bodov i víťazstiev v zime by pre Zuzulovú rozhodol vyšší počet druhých miest. Slalom žien (1. + 2. kolo):  Poradie vo Svetovom pohári v slalome (po 9 z 10 pretekov):  Poradie vo Svetovom pohári (po 33 z 37 pretekov):


Dopravná hádanka: Ako sa majú autá vyhýbať na električkových koľajách?

Niektorí vodiči si cestu skrížia, iní nie.

K tohtotýždňovej hádanke nás inšpirovala otázka, ktorú nám čitateľ Peter zaslal na redakčný mail auto@sme.sk. Prichádzam autom zo Žižkovej ulice a chcem odbočiť na Nábrežie arm. gen. L. Svobodu doľava smerom do centra mesta, no musím prejsť cez električkové koľaje. Na tomto mieste dochádza často k nezhodám medzi vodičmi. Autá z jednej a druhej strany Nábrežia, ktorí sa na tomto mieste rôzne otáčajú a odbočujú nevedia, na ktorú stranu priecestia sa majú postaviť. Ako je to správne? Mám s autami prichádzajúcimi z protismeru križovať, alebo ich obchádzať? Príležitostný chaos vzniká na mnohých priecestiach, ktoré sú zároveň križovatkami. Vodiči totiž musia dávať pozor na rôzne prúdy áut, prichádzajúce električky, a popri tom by sa ešte mali stihnúť zaradiť sa na správne miesto na samotnom priecestí. Raz do týždňa prinesieme príklad z reálnej dopravy, na ktorom si môžete overiť znalosti predpisov cestnej premávky. Riešenie nájdete vždy v odkaze na konci článku. Ak máte otázku alebo zaujímavý tip, pošlite nám ho na auto@sme.sk.


Bugár po rokovaní republikovej rady: Platy sa zmrazovať nebudú

Koaličná strana Most - Híd v sobotu rokovala v Šamoríne na republikovej rade, nomináciu Jankovskej do Súdnej rady odmieta.

BRATISLAVA. Ak by sa podarilo presadiť za členku Súdnej rady Moniku Jankovskú zo Smeru, strana Most - Híd to bude považovať za zásadné nedodržanie koaličnej zmluvy, vyhlásil po rokovaní republikovej rady predseda strany Béla Bugár. "Na túto tému sme rokovali niekoľkokrát, no nedohodli sme sa. V koaličnej zmluve máme napísané, že posilníme občiansky prvok v Súdnej rade. Nominácia pani Jankovskej nezodpovedá tomu, čo je napísané v koaličnej zmluve a programovom vyhlásení vlády," vyhlásila na tlačovej besede ministerka spravodlivosti Lucia Žitňanská. Už v lete ministerka hrozila demisiou v prípade, že by sa Jankovskú do rady predsa len podarilo presadiť. Bugár po rokovaní koaličnej rady povedal, že poslanecký klub strany jednoznačne bude podporovať svoju ministerku. Vymenovanie novej členky Súdnej rady sa v koalícii rieši už od polovice júna. Žitňanská totiž chcela pôvodne radu odstrihnúť od politikov, Smer však neustále pretláčal štátnu tajomníčku na ministerstve spravodlivosti Jankovskú. Na ministerstvo spravodlivosti prišla ešte za ministra za Smer Tomáša Boreca, za jeho éry bola považovaná za sivú eminenciu. Ešte v roku 2012 si preto pozastavila výkon funkcie sudkyne Krajského súdu v Trenčíne. Už v tom čase ju Žitňanská kritizovala, že v minulosti podala tzv. antidiskriminačnú žalobu, ktorými sa bežní sudcovia domáhali vyšších platov, aké dostali sudcovia Špeciálneho súdu. Žaloba podľa Žitňanskej spochybnila nezaujatosť Jankovskej vo funkcii. „Názor štátnej tajomníčky vyjadrený žalobou je podľa mňa v protiklade s nastavenou argumentáciou na obhajobu záujmov štátu a jeho občanov,“ vyhlásila pred piatimi rokmi. O Jankovskej sa kriticky vyjadrovala aj neskôr, keď sa dostala na kandidátku Smeru, no funkcie sudkyne sa napriek tomu nevzdala. Keď po vlaňajších voľbách Smer trval na tom, aby Jankovská zostala štátnou tajomníčkou, Žitňanská musela ustúpiť. Agentúra TASR však pred dvoma dňami informovala, že podľa viacerých jej zdrojov Smer napokon z Jankovskej nominácie ustúpi. Predseda ústavnoprávneho výboru Róbert Madej ale zatiaľ odmietol tieto informácie komentovať. Bugár sa na tlačovke venoval aj aktuálnym problémom v koalícii, ktoré súvisia so zmrazovaním platov. Vláda totiž na poslednú tohtoročnú parlamentnú schôdzu poslala návrh na skrátené legislatívne konanie, v ktorom chcela docieliť, aby sa ústavným činiteľom od budúceho roka znova nezdvihli platy. Návrh ale neprešiel, za skrátené konanie nehlasovali aj viacerí koaliční poslanci. Premiéra Roberta Fica tento krok rozčaroval natoľko, že sa začal vyhrážať spojením hlasovania o platoch s hlasovaním o dôvere vláde. "Situácia, ktorá vznikla po hlasovaní o skrátenom legislatívnom konaní je neprijateľná. Vláda sa zodpovedá parlamentu, neriadi ho. Treba prijať systémové riešenie, ktoré bude pokrývať platy aj manažérov v štátnych podnikoch," povedal Bugár. Ešte v sobotu chce telefonovať premiérovi, aby sa najneskôr v utorok stretol so všetkými koaličnými poslancami a vypočul si ich návrhy. Most podľa Bugára pripravuje aj svoje vlastné riešenie tohto problému, no najskôr ho chce prediskutovať s koaličnými partnermi. "Zmrazené platy nebudú. Či sa dvihnú o euro alebo o sto eur, to už nie je také podstatné," povedal Bugár. Na decembrovej schôdzi chce presadiť akési dočasné riešenie, systémové kroky, ktoré by mali riešiť platy ústavných činiteľov, chce potom rozoberať začiatkom budúceho roka. Okrem týchto záležitostí republiková rada diskutovala aj o návrhu rozpočtu na budúci rok, ktorý ako celok podporuje. Bugár taktiež zopakoval, že ich podporu má aj štátny tajomník na ministerstve obrany Róbert Ondrejcsák. Ten sa v poslednom čase viackrát kriticky vyjadroval o nákupoch stíhačiek či obrnených vozidiel.


Omsk doma zdolal Ufu, hneď prvé finále Východnej konferencie ponúklo predĺženie

MOSKVA. Hokejisti Avangardu Omsk vstúpili úspešnejšie do finálovej série Východnej konferencie KHL, keď zdolali Salavat Julajev Ufa 4:3 po predĺžení. Rozhodujúci zásah zaznamenal v piatej minúte predĺženia útočník Sergej Šumakov. Góly: 11. Beck, 22. Pokka, 53. Stalberg, 65. Šumakov - 21. Arzamascev, 33. Chochriakov, 47. Kemppainen /stav série 1:0/


Rusko chystá najväčšie vojenské cvičenia od roku 1981

Na cvičeniach sa zúčastní aj približne 3200 čínskych vojakov.

ABAKAN. Rusko sa pripravuje na začiatok bezprecedentných vojenských cvičení, na ktorých sa v septembri zúčastní približne 300-tisíc vojakov a vyše 1000 lietadiel. Manévre Vostok-2018 budú podľa ruského ministra obrany Sergeja Šojgua najväčšími od roku 1981, keď existoval Sovietsky zväz, informuje agentúra TASS. "V niekoľkých ohľadoch pripomínajú cvičenie Zapad-81, v iných aspektoch sú však ešte rozsiahlejšie. Uskutočnia sa takmer vo všetkých výcvikových priestoroch Stredného vojenského okruhu a Východného vojenského okruhu. Zapojené do nich budú aj Tichomorská flotila, Severná flotila a výsadkové vojsko," povedal v utorok novinárom Šojgu. Dosiaľ najväčšími ruskými vojenskými manévrami boli Zapad-2017, ktoré sa konali vlani spoločne s Bieloruskom a zahŕňali približne 12.700 vojakov. Ruská armáda má od 1. januára 2018 vyše 1,9 milióna príslušníkov vrátane viac než milióna vojakov. Vostok-2018 bude strategickým výcvikom; 11.-15. septembra sa k domácim jednotkám pripoja i čínske obranné sily. Obe armády sa stretnú vo výcvikovom priestore Cugol v regióne Zabajkalsko, uvádza sa v skoršom vyhlásení čínskeho rezortu obrany. Na cvičeniach sa zúčastní približne 3200 príslušníkov čínskych ozbrojených síl. Manévre budú zamerané na posilnenie strategického vojenského partnerstva medzi Čínou a Ruskom, ako aj na zvýšenie schopnosti oboch krajín reagovať spoločne na rozličné bezpečnostné hrozby.


Nemecko dosiahlo tretí prebytok verejných financií po sebe

Krajina eurozóny môže hospodáriť s maximálnym deficitom verejných financií vo výške 3 percentá HDP.

WIESBADEN. Nemecko vlani zaznamenalo tretí prebytok verejných financií po sebe. Prebytok v roku 2016 dosiahol 23,7 miliardy eur, čo zodpovedá 0,8 % hrubého domáceho produktu (HDP), uviedol spolkový štatistický úrad. Berlín dosiahol v roku 2015 prebytok vo výške 0,7 % HDP a 0,3 % HDP v roku 2014. Prebytok bol naposledy vyšší len v roku 2000, keď dosiahol 0,9 % HDP. Vtedy však naplnili štátnu pokladnicu miliardy z predaja mobilných licencií UMTS. Takzvané maastrichtské kritériá stanovujú, že krajina eurozóny môže hospodáriť s maximálnym deficitom verejných financií vo výške 3 % HDP. Nemecko zaznamenalo od zavedenia eura v roku 1999 vyšší schodok než 3 % HDP sedemkrát - v rokoch 2001 (3,1 %), 2002 (3,9 %), 2003 (4,2 %), 2004 (3,7 %), 2005 (3,4 %), 2009 (3,2 %) a v roku 2010 (4,2 %).


AKTUALIZOVANÉŠéf vyšetrovacieho tímu Gorila končí v polícii

BRATISLAVA. Vyšetrovateľ Národnej kriminálnej agentúry a šéf tímu, ktorý vyšetroval kauzu Gorila Marek Gajdoš, po sedemnástich rokoch končí v polícii. Podľa informácií denníka Nový čas požiadal o odchod do civilu. V polícii ostane už len do konca roka. Jeho odchod by však vyšetrovanie prípadu nemal ovplyvniť. Gajdoš mal spory so špeciálnym prokurátorom Dušanom Kováčikom. Vo februári minulého roka Gajdoš pre SME pripustil, že spis Gorila je skutočným dokumentom tajnej služby. Okrem iného hovoril aj vypočutí premiér Roberta Fica zo Smeru v súvislosti s kauzou. Gajdoš sa tiež v médiách sťažoval, že mu Kováčik viackrát neschválil niektoré úkony. Prokurátor napríklad dlhodobo blokoval vypočutie bývalého agenta Slovenskej informačnej služby. Kováčik po týchto vyjadreniach odňal polícii právo o vyšetrovaní informovať. Gajdošovým odchodom by podľa prokuratúry nemalo byť vyšetrovanie prípadu ovplyvnené. "Dozorový prokurátor zobral informáciu na vedomie. Podľa dozorového prokurátora odchodom pána Gajdoša by nemal byť negatívne ovplyvnený priebeh ďalšieho vyšetrovania," uvádza sa v stanovisku, ktoré agentúre SITA poskytla hovorkyňa Generálnej prokuratúry. Andrea Predajňová. Dozorujúcim prokurátorom je v tomto prípade špeciálny prokurátor Dušan Kováčik. Ako sa uvádza vo vyhlásení, v súvislosti s možným nahradením Gajdoša podľa Trestného poriadku nemá dozorový prokurátor kompetencie zasahovať do zloženia vyšetrovacieho tímu. Kauza Gorila sa týka spisu, ktorý zachytáva najmä obdobie druhej Dzurindovej vlády. Podľa neho mala Penta, ktorá pravosť dokumentu odmieta, ovplyvňovať celkové dianie v politike. V spise sa napríklad hovorí, že jedným z politikov, ktorý sa v konšpiračnom byte na Vazovovej ulici v Bratislave mal stretnúť s Haščákom je aj Fico. Ten na otázku, či v byte bol, doteraz neodpovedal. Skupina Penta je finančným partnerom spoločnosti NAMAV, ktorá je 45-percentným akcionárom spoločnosti Petit Press, vydavateľa denníka Sme.


Advokát pozostalých po kapitánovi lode Hableány sa chce súdiť vo Švajčiarsku

Občiansky súdny proces by mohol začať už o niekoľko týždňov.

BUDAPEŠŤ. Právny zástupca pozostalých po kapitánovi Lászlóovi L. z maďarskej vyhliadkovej lode Hableány, ktorá sa 29. mája v Budapešti zrazila s výletnou loďou Viking Sigyn, chce odškodnenie pozostalých vymáhať na švajčiarskom súde. Advokát Krisztián Gulyás o tom hovoril v utorok v komerčnej televízii ATV. Podľa jeho slov by sa občiansky súdny proces v krajine, pod vlajkou ktorej sa Viking Sigyn plaví, mohol začať už o niekoľko týždňov. Gulyás pripomenul, že z vyšetrovania vyplynulo, že povinný plavebný denník si posádka písala zmazateľným perom. Nie je zatiaľ známe, či denník preskúmal grafológ, ani to, či akékoľvek údaje denníka môžu súvisieť s tragickou nehodou, avšak takýto spôsob vedenia dokumentu je podľa jeho slov spochybniteľný. Advokát vyjadril nádej, že do roka prípad dospeje do štádia vznesenia obvinenia kapitána lode Viking Sigyn, pričom ale podľa neho pomaly už sú k dispozícii potrebné dôkazy k začatiu občianskoprávneho sporu vo veci odškodnenia pozostalých. Jednou možnosťou je mimosúdna dohoda so spoločnosťou Viking, druhou je začatie súdneho sporu vo Švajčiarsku prostredníctvom švajčiarskeho obhajcu, dodal. Gulyás potvrdil, že pozostalí po kapitánovi lode Hableány si neželajú, aby v piatok na rozlúčkovom obrade vysypali jeho spopolnené pozostatky do Dunaja pri budapeštianskom Margitinom moste. Rodina totiž nesúhlasí s tým, aby miestom jeho posledného odpočinku bolo miesto, kde zahynul. Napriek tomu sa pozostalí v piatok na rozlúčke zúčastnia, avšak kapitána pochovajú neskôr v úzkom rodinnom kruhu. Bilancia potopenia lode Hableány medzi piliermi Margitinho mosta po zrážke s výletnou loďou je zatiaľ 27 mŕtvych - 25 Kórejčanov a dvojčlenná maďarská posádka. Z Dunaja sa po havárii podarilo zachrániť sedem Kórejčanov. Nezvestný je ešte jeden juhokórejský občan, po ktorom stále pátrajú.


Rozhodnuté bolo už v prvej polhodine. Hoffenheim zdolal nováčika

Domáci naplno bodovali štvrtýkrát za sebou.

BERLÍN. Futbalisti Hoffenheimu zvíťazili v piatkovom zápase 10. kola nemeckej I. bundesligy nad Paderbornom 3:0. Duel rozhodli už v prvej polhodine, keď sa v rozmedzí 2. až 25. minúty presadili Robert Skov, Pavel Kadeřábek a Jürgen Locadia. Hoffenheim naplno bodoval štvrtýkrát za sebou. Nováčik z Paderbornu nenadviazal na, dosiaľ jediný triumf v tomto ročníku, z minulého kola a v ligovej tabuľke je posledný. Góly: 2. Skov, 15. Kadeřábek, 25. Locadia


Česi držia v trezoroch málo zlata, ekonómovia radia navýšiť zlaté rezervy

Slovensko drží okolo 32 ton zlata, Poľsko či Rumunsko vyše 100 ton. Česi len okolo 10 ton.

PRAHA. Česká národná banka (ČNB) by mala zvýšiť objem zlatých rezerv zo súčasných 10 ton, a to niekoľkonásobne, domnievajú sa ekonómovia. Podľa nich ide o vhodný krok v situácii, keď objem devízových rezerv v dôsledku intervencií napučal. ČNB drží momentálne vo svojich trezoroch približne 10 ton zlata. V porovnaní s inými krajinami je to relatívne málo. Napríklad, Slovensko drží okolo 32 ton zlata, Poľsko či Rumunsko vyše 100 ton. Nemecko má dokonca viac než 3000 ton tohto kovu. Väčšiny zlatých rezerv sa ČNB zbavila koncom 90. rokov, uviedol server novinky.cz. Člen Bankovej rady ČNB Vojtěch Benda minulý týždeň povedall, že centrálna banka sa diskusii o nákupoch zlata nebráni. Podľa neho by mohlo ísť o niekoľko desiatok ton, aby celkový podiel nepresiahol "bezpečné" 3 percentá. Ako však dodal, význam zlatých rezerv je v spoločnosti preceňovaný. Poukázal na to, že napríklad Maďari držia menšie zlaté rezervy než ČR a Kanada sa zlatých rezerv zbavila úplne. Väčšina ekonómov by ale centrálnej banke radila výraznejšie posilnenie zlatých rezerv. "ČNB by mala svoje zlaté rezervy zvýšiť. Minimálne na 10-násobok súčasnej úrovne. Ak susedné Nemecko má vyše 3000 ton zlata, nie je dôvod, prečo by sme nemali mať aspoň 100 ton. Len ťažko sa hľadá dôvod, prečo sa ČNB nákupom zlata tak kŕčovito bráni," povedal pre Novinky ekonóm zo spoločnosti Cyrrus Lukáš Kovanda. "Ide o štandardný nástroj diverzifikácie investičného portfólia, ktoré v prípade ČNB z dôvodu nedávno skončenej intervencie až nemiestne napučalo," dodal. "Po roku 2008 je trendom medzi svetovými centrálnymi bankami skôr zvyšovanie objemu držaného zlata, alebo aspoň jeho zachovávanie na stabilnej úrovni. V rokoch 2008 až 2015 dosahovali čisté nákupy zlata centrálnymi bankami celosvetovo v priemere 350 ton ročne," upozornil Kovanda. Podľa ekonóma Patrika Nachera, ktorého v Česku poznajú najmä ako bojovníka proti bankovým poplatkom, je Benda z ČNB "škandálne mimo". Napríklad, keď tvrdí, že lepšie než zlato je nakupovanie akcií ťažobných firiem. "Zlato je trvalá hodnota, všetci vedia, že keď sa blíži kríza alebo vojna, tak rastie chuť nakupovať zlato. V západnej civilizácii tu máme dlhodobo bublinu dlhov, ktorá raz praskne. Nejde donekonečna iba tlačiť peniaze kryté dlhopismi," tvrdí Nacher. Skôr či neskôr podľa neho opäť nejaká kríza príde. V zlate by podľa neho bolo vhodné mať najmenej 10 % rezerv, teda viac než 100 ton zlata. Rovnako, argumentovať málo početnými príkladmi krajín s menšími zlatými rezervami nepovažuje za presvedčivé. Kanada síce nedrží rezervy zlata v trezoroch centrálnej banky, podľa expertov je ale jedným z dôvodov aj fakt, že má dostatok zlata v ložiskách na vlastnom území.


Wilders zverejnil fotomontáž svojho politického rivala. Volá na nej po šarií v Holandsku

Holandský krajne pravicový politik Geert Wilders sa bráni, že fotomontáž nevytvoril a zo šírenia obrázku netreba robiť hystériu.

AMSTERDAM, BRATISLAVA. Niekoľko pochodujúcich moslimov, transparenty s nápismi “šaría Holandsku” a medzi nimi progresívny holandský politik Alexander Pechtold. Snímka nahnevala mnohých podporovateľov krajne pravicovej a silne protiislamskej Strany za slobodu (PVV) - až na to, že ich hnev bol úplne zbytočný. Obrázok, ktorý na twitteri zverejnil predseda PVV Geert Wilders, je totiž fotomontáž. Jeho politický rival Pechtold sa nikdy nezúčastnil na demonštrácii, do ktorej ho tvorca obrázku prirobil. Wilders na twitteri zverejnil snímok v pondelok. “Pechtold demonštruje s teroristami Hamasu. Je toto po voľbách ďalší krok?” napísal k obrázku. Wildersov text pod fotkou v súvislostiach predvolebnej kampane vyznieva ako varovanie pre Holanďanov - ak Pechtoldova progresívna strana D66 vyhrá, títo “teroristi Hamasu”, teda palestínskeho fundamentalistického hnutia, budú pochodovať po uliciach a na ich čele bude stáť práve Wildersov politický rival. Strana D66 má pritom v prieskumoch pred marcovými parlamentnými voľbami oproti Strane za slobodu asi polovičné šance, píše Washington Post. PVV podľa niektorých prieskumov voľby vyhrá. Pechtoldovi podporovatelia si okamžite všimli, že ide o fotomontáž. Čoskoro sa tak na internete objavila skutočná verzia fotky, na ktorej politik vôbec nie je zachytený, ale aj množstvo kritických tweetov od holandských občanov aj politikov. Bývalý starosta Amsterdamu napríklad Wildersovi odkázal, aby si “zmazal účet”. Bránil sa aj Alexander Pechtold. “Často sa na kreatívnych obrázkoch na internete zasmejem, ale tentoraz nie,” napísal na svojom profile na facebooku. “Nie preto, že to nedokážem prijať, ale preto, že to dáva ľuďom mylnú predstavu. Takto si Wilders získava podporu.” Geert Wilders však tvrdí, že Pechtold reaguje hystericky. Ani po vlne kritiky obrázok zo svojho twitteru nestiahol a bráni sa tým, že fotomontáž nevytvoril, len prevzal. To, že snímka vznikla v Londýne na demonštrácii proti Wildersovej návšteve mesta, však nekomentoval.


Mika sa rozlúčil s RTVS, pokrstil ešte nový prenosový kamión

Odchádzajúci generálny riaditeľ RTVS Václav Mika sa rozlúčil s kolegami a médiami. Popri tom pokrstil nový prenosový kamión.

BRATISLAVA. Budúci riaditeľ RTVS Jaroslav Rezník nenájde po bývalom vedení žiadne zlaté padáky ani diery v rozpočte, tvrdí jeho predchodca Václav Mika "Nenájde a budem rád, ak nenájde vôbec nič, čo by nebolo štandardom nášho fungovania," povedal Mika na rozlúčkovej akcii počas ktorej pokrstil nový prenosový kamión. Považuje to za poslednú veľkú investíciu za svojho pôsobenia. Cena za novú televíznu technológiu je 1.174.266 eur. "Umožní snímať akékoľvek športové či spoločenské podujatie a prostredníctvom zariadení umožňujúcich spomalené či opakované zábery dokáže priniesť z konkrétneho podujatia nielen jeho samotný dej, ale aj emóciu, ktorá ho sprevádza," informoval riaditeľ sekcie technickej realizácie RTVS Andrej Doležal. Rozpočet RTVS podľa neho nemá žiadne riziká a ráta s udržaním a prekročením pôvodného plánu. Dokonca ráta s odmenami na konci roka. Svoje vedenie verejnoprávnej inštitúcie zhodnotil ako úspech a k politike sa už vyjadrovať nechcel. "Bola najlepšou mediálnou prácou môjho života. A keď to človek tvrdí na konci, tak to tvrdí pravdivo, lebo už tým nemá čo získať a komu sa zapáčiť," povedal Mika.


Američanky si uťahujú z Trumpových nárokov na správne oblečenie

Na sociálnych sieťach trenduje hešteg #DressLikeAWoman (obliekaj sa ako žena).

WASHINGTON. Desiatky žien zverejnili na internete svoje fotografie či snímky iných žien, ktoré sú oblečené v rozpore s údajnými nárokmi nového prezidenta USA Donalda Trumpa na vzhľad žien vo svojom okolí. Trump od nich totiž vraj žiada, aby sa "obliekali ako ženy". Zmienka o tom sa objavila na webe mediálnej spoločnosti Axios. Na internete sa následne spolu s hashtagom #DressLikeAWoman objavili celé série fotografií žien v oblečení, v akom zvyčajne chodia do práce či pracujú. Je medzi nimi fotografia patologičky zahalenej do operačného plášťa s rúškom na tvári, ale s perlovým náhrdelníkom na krku, aby vyhovela Trumpovej požiadavke. Žena menom Vicky zverejnila svoju fotografiu v policajnej uniforme s popisom: "Takto sa ako žena obliekam už deväť rokov". Na internete koluje aj fotografia herečky Katharine Hepburnovej oblečenej v ležérnom nohavicovom kostýme, ktorý svojho času šokoval puritánsku Ameriku, a s citátom ohľadom sukní: "Oblečiem si ju na tvoj pohreb". Ivelisse Viruetová k svojej fotografii vo vojenskej uniforme napísala, že kým Trump sa vyvliekol z piatich odvodov do armády, ona v armáde slúži 22 rokov. Dodáva, že ak sa ona má obliekať ako žena, Trump by mal začať konať ako prezident (#actlikeapresident), Jeden z nemenovaných Trumpových blízkych spolupracovníkov prezradil, že 45. americký prezident oddávna vyžaduje, aby ženy v jeho okolí boli dokonale oblečené a "nastajlované". Okrem skvelého modelu oblečenia v "solídnej farbe" musia mať aj dobre upravené vlasy, pekné držanie tela a dobrú fyzickú kondíciu. Trump vraj znesie aj ženy v džínsoch, ale musia mať štýl. Náročný je však aj na mužov. O Trumpovi je známe, že má slabosť pre kravaty. Od svojich spolupracovníkov žiada, aby ju vždy mali perfektne uviazanú, pričom dáva prednosť kravatám širším a tradičným. Ku kravate patrí oblek - Trump pripúšťa značku Brooks Brothers - jednu z najstarších v Amerike, ktorej obleky nosili aj viacerí americkí prezidenti - napr. aj Abraham Lincoln či John Kennedy. Táto tradičná značka "môže byť", ale Trump odporúča skôr obleky značky Armani.


Izrael má rokovať o sťahovaní ambasády aj so Slovenskom

Izrael má rokovať o sťahovaní veľvyslanectva s desiatimi krajinami.

GUATEMALA, JERUZALEM. Izraelský premiér Benjamin Netanjahu sa v pondelok poďakoval guatemalskému prezidentovi Jimmymu Moralesovi za jeho rozhodnutie presťahovať veľvyslanectvo tejto latinskoamerickej krajiny z Tel Avivu do Jeruzalema. Netanjahu o tom informoval prostredníctvom svojej stránky na sociálnej sieti Facebook. Vo svojom vyhlásení Netanjahu konštatoval, že "toto je ešte len začiatok, nasledovať budú aj ďalšie krajiny, ktoré urobia tento krok (a presťahujú svoje veľvyslanectvo do Jeruzalema)". "Nech vás Boh požehná, priateľu, nech požehná obe naše krajiny - Izrael i Guatemalu," napísal izraelský premiér. Rozhodnutie prezidenta Guatemaly súvisí s krokom amerického prezidenta Donalda Trumpa, ktorý porušil niekoľko desiatok rokov trvajúcu politiku Spojených štátov, keď 6. decembra vyhlásil, že uznáva Jeruzalem za hlavné mesto Izraela. Palestínčania to vnímali ako podporu židovského štátu v najcitlivejšej otázke izraelsko-palestínskeho konfliktu. Trumpovo rozhodnutie narazilo na rozhodný odpor aj v moslimskom a arabskom svete a Valné zhromaždenie OSN minulý týždeň drvivou väčšinou prijalo nezáväznú rezolúciu kritizujúcu Trumpovo uznanie Jeruzalema za hlavné mesto Izraela. Guatemala bola proti spomínanej rezolúcii a je prvou krajinou, ktorá uposlúchne výzvu amerického prezidenta Donalda Trumpa a - podobne ako USA - presťahuje svoje veľvyslanectvo z Tel Avivu do Jeruzalema. Trump ani Morales však nestanovili žiadny časový rámec na presunutie ambasád ich štátov z Tel Avivu do Jeruzalema. Denník The Times of Israel v pondelok s odvolaním sa na vyhlásenie námestníčky izraelského ministra zahraničných vecí Cipi Hotovelyovej napísal, že o presťahovaní veľvyslanectva Izrael rokuje s desiatimi krajinami. Predseda Izraelského parlamentu Juli Edelstein v pondelok podľa The Times of Israel povedal, že o presune ambasád s ním hovorili šéfovia parlamentov dvoch ďalších krajín. Spravodajský server Walla uviedol, že podporu tomuto zámeru vyjadrili zástupcovia Slovenska a Rumunska a vo svojich krajinách pracujú na jeho uskutočnení.